**ПРОТОКОЛ ОТ СЕДЕМНАДЕСЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 19 януари 2017 година, начало 09:00 часа**

От общо 51 общински съветници присъстваха 48, отсъстваха: Георги Георгиев, Галин Ганчев и Борислав Иванов.

Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** Моля заемете места в залата. Откривам заседанието на Общинския съвет. Няколко думи в началото, вие получихте нови устройства за гласуване. Знаем, че последните няколко сесии имаше проблеми, устройствата бяха много стари, те трудно се свързваха с мрежата, тъй като и много мрежи имаше налични. Имаме изградена нова безжична мрежа, която работи на нов стандарт, 5 гигахерца, ъпгрейдвана е сървърната част и устройствата могат да работят на системи Android и Windows. Устройствата, които ние имаме нови, подменени те са на оперативна система Android и тъй като това всичко вчера беше направено предстои още тези устройства да бъдат защитени леко екраните им и отзад да бъдат кейсове закупени, за да са по защитени, да бъде подменен дисплея и да се вземе устройство за зареждане на тези таблети. И да ги видим как работят, проверка на кворума. Бързо хващат, дори и без участие има, които не гласуват ги виждаме. Тука има и негласували 6, трябва да ги събирам. Значи, общо са гласували 45 общински съветници, имаме необходимия кворум. Обсъждане на дневния ред. По дневният ред, не виждам предложения, гласуваме дневния ред.

**КВОРУМ – 45. С 45 гласа „за”, 0 „против” и 0 „въздържали се” така се прие следния**

**ДНЕВЕН РЕД**

1. **К.Л. 401** Отчет за изпълнение на Годишния план за приватизация на общинска собственост през 2016 г. и приемане на Годишен план за приватизация на общинска собственост през 2017 г.
2. **К.Л. 402** Започване на подготвителни действия за предоставяне на концесия на обекти от спортен комплекс „Дунав“ и имоти за развитие на спорта в гр. Русе
3. **К.Л. 403** Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се на ул. „Иван Ведър“№5, Източна промишлена зона в гр. Русе
4. **К.Л. 404** Откриване на процедура за провеждане на публичен търг с явно наддаване за учредяване право на строеж за изграждане на обект „Допълващо застрояване – навес към автодиагностичен пункт“ върху имот – частна общинска собственост, с административен адрес в град Русе, кв. „Здравец“, ул. „Петрохан“№110
5. **К.Л. 405** Съгласие за продажба на общински терен от 13 кв.м. по улична регулация, приобщен към УПИ VI-1572 в кв. 71 по регулационния план на село Николово, Община Русе
6. **К.Л. 408** Отдаване под наем на част от самостоятелен обект в сграда – частна общинска собственост за клуб на Сдружение „Клуб отворено общество“
7. **К.Л. 410** Допълване на Решение №369 Прието с Протокол №14/20.10.2016 г.
8. **К.Л. 411** Приемане на Общински годишен план за младежта на Община Русе за 2017 година
9. **К.Л. 391** Приемане на правилници за устройството и дейността на Център за подкрепа на личностно развитие - Център за ученическо техническо и научно творчество – Русе и Център за подкрепа на личностното развитие – Ученическа спортна школа
10. **К.Л. 407** Изменение на Приложение №1 към чл. 14, ал. 1 от Правилника за организацията, дейността и управлението на Общинското предприятие „Социално предприятие – обществена трапезария“ /СПОТ/
11. **К.Л. 406** Кандидатстване с проектно предложение по програма „Красива България“
12. **К.Л. 412** Участие на Община Русе като асоцииран партньор в проект за изграждане и развитие на „Център за компетентности по информатика и информационни и комуникационни технологии“
13. Кандидатстване с проектно предложение по мярка 4.1. „Подготвителна помощ за стратегии за Водено от общностите местно развитие (ВОМР)“ на Програмата за морско дело и рибарство (ПМДР)
14. **К.Л. 398** Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – ел. захранване ниско напрежение за жилищна сграда в имот с идентификатор 63427.150.512 в местност „Караманлийка“, землище на гр. Русе
15. **К.Л. 399** Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – електропровод 20kV до ПИ 213001 в местност „Текето“, землище на с. Николово
16. **К.Л. 409** Даване на Разрешение за изработване на проект за подробен устройствен план – план – план за застрояване на поземлен имот с идентификатор 63427.149.453, находящ се в местността „Касева чешма“, гр. Русе
17. Свикване на Общо събрание на акционерите на „Университетска многопрофилна болница за активно лечение – Русе“ АД /УМБАЛ-РУСЕ“ АД/
18. Промяна в състава на Наблюдателна комисия
19. Изказване на Бойко Никифоров – вх.№ 14/11.01.2017 г.
20. Изказване на Мариян Димитров – вх.№ 21/12.01.2017 г.
21. **К.Л. 400** Предложение от местна гражданска инициатива за създаване на постоянно действащ обществен съвет по екология към Община Русе, състоящ се от всички желаещи неправителствени организации, регистрирани на територията на общината
22. Питания
23. Изказване на Бойко Никифоров – вх.№ 15/11.01.2017 г.
24. Изказване на Бойко Никифоров – вх.№ 16/11.01.2017 г.

**Чл.-кор. проф. Хр. Белоев:** Извън дневният ред постъпили са заявления за изказване от името на група по точка извън дневния ред, от двама общински съветници. Първо давам думата на Пенчо Милков.

 **Г-н П. Милков**: Уважаеми колеги, като точка извън дневния ред си позволявам да взема думата, като ще ви прочета декларация по повод на обществено значим проблем. Нашата организация се събра в началото на тази седмица и взе решение, което ще ви прочета.

**ДЕКЛАРАЦИЯ**

 Ние групата съветници на БСП оценяваме необходимостта от ремонт на улиците и тротоарите в общината и сме „за“ ремонт. В тази връзка многократно сме правили предложения за отпускане на допълнителни средства и предприемане на конкретни действия от общинска администрация. Ние приемаме механизма на банково кредитиране като масово прилагана форма за финансиране на общински дейности. След анализ на предоставената от общината информация по планирания дългосрочен банков кредит, ние проведохме разговори и с много хора. Считаме, че преди да се вземе решение за изтегляне на 10 000 000 лева е възможно русенци да са запознати и да им е дадена възможност да вземат отношение по въпроса за какво и къде точно ще се изхарчат тези пари. Защото това са пари, които ще връщаме всички заедно, включително и като плащаме по-високи местни данъци. Предварителното информиране на гражданите за това кои участъци от улици и тротоари ще бъдат ремонтирани е важно по две причини: първо, за да се внесат евентуални корекции и допълнения към експертното предложение, ако те са основателни и второ, за да може да бъде осъществен обществен контрол по изпълнението и качеството на ремонтите, с което ще се подпомогне пак общинска администрация. В тази връзка, русенската организация на БСП заявява, че ще подкрепи изтеглянето на кредит за извършването на ремонт на улици и тротоари, ако преди гласуването на русенци бъде дадена възможност да изразят становище и направят предложения по списък с участъци от улиците и тротоарите. Това изискване произтича и от прокламираните принципи на открито и демократично управление, публичност и прозрачност, и партниране с гражданското общество от страна на кмета и администрацията. Благодаря ви.

 **Чл.-кор. проф. Хр. Белоев:** Благодаря. И заявление от Галин Григоров, председател на група общински съветници „Патриоти-ВМРО-Глас народен“, давам думата на Иво Пазарджиев.

 **Г-н Иво Пазарджиев:** Уважаеми господин Председател, уважаеми господин Кмете, уважаеми дами и господа общински съветници, групата на „Патриотите-ВМРО-Глас народен“ изразява изключително безпокойство и критичност, във връзка с качеството и ефективността на снегопочистването в гр. Русе и населените места от Община Русе. През последните дни бяхме свидетели на нормално за зимния сезон в България време, а именно обилен снеговалеж, за който бяхме предупредени многократно от синоптичните прогнози. Снегът през януари не би следвало да е изненада за някоя от отговорните институции. Отчитаме, че общинското ръководство полага усилия за овладяване на ситуацията, привлечена техника, с която се правят опити да бъде почистван натрупалия сняг. За съжаление най-големият проблем при тази дейност е чисто организационен. Свидетели бяхме, че кметът се опита да припише цялата вина за поредния си провал в снегопочистването единствено на наетите за това фирми. Невъзможно е да бъде извършено качествено почистване на основните пътни артерии, поради множеството паркирани автомобили, за които е видно, че в зимния сезон не се използват от собствениците им. Както неведнъж кметът е казвал, Русе се стреми да се конкурира с водещите европейски градове. Няма как, господин Кмете, да си представим, че по някоя от централните улици на Виена или в Берлин някой ще паркира автомобила си, който е решил да не ползва зимния сезон и цяла зима снегорините ще го заобикалят. Множество примери за такива автомобили има в момента, които съм направил снимки и се въртят на видеостената, това са по централните улици на град Русе „Борисова”, „Цар Фердинанд”, „Цар Освободител”, „Николаевска”, включително и „Симеон Велики“ е така, тая сутрин се убедих в това, дори и паркинга на общината не сте успели да почистите както трябва. Считаме, че е необходима сериозна организация и санкции за недобросъвестните собственици на МПС. Предлагаме при следващ обилен снеговалеж, кметът на Община Русе да издаде заповед, с която да бъде регламентирано, че в четни дни ще се паркира от четната страната на улица, а в нечетни дни да се паркира от нечетните страни на номерата от улицата. В тези ситуации гражданите могат да бъдат насочвани да паркират автомобилите си в разчистените преди това дворове на учебни заведения, както и на други подходящи, определени от община Русе места. Неправилно паркираните МПС-та следва да бъдат репатрирани, а освен това на собствениците им да бъдат съставени актове за установяване на административно нарушение. По този начин ще бъдат генерирани и значителни приходи в общинския бюджет. Уважаеми господин Кмете, наясно сме ...

 **Чл.-кор. проф. Хр. Белоев:** Моля за тишина в залата.

 **Г-н Иво Пазарджиев:** ... наясно сме с това, четрудно предприемате драстични мерки с оглед желанието ви да бъдете одобряван от всички граждани. Уверяваме Ви, че гражданите, които желаят да спазват правилата и да живеят в един по подреден град ще оценят въвеждането на по-добра организация. Спрямо хората, които не желаят да спазват правила, а единствено да мрънкат в социалните мрежи, сме категорични че трябва да бъдат налагани съответните санкции. Надяваме се да проявите категоричност. Ако го направите, можете да разчитате на пълната подкрепа на съветниците от групата на „Патриотите-ВМРО-Глас народен“ за въвеждане на подобни мерки.

 **Чл.-кор. проф. Хр. Белоев:** Благодаря. Господин кметът.

 **Г-н Пл. Стоилов**: Нямах намерение да се изказвам за двете декларации и ако първата, която г-н Милков прочете, да има основания, трябва да има яснота, гражданите да са спокойни за къде, какво отиват парите. Когато се гледа точката в общинския съвет ние подробно ще разясним тези неща, ще чуем мнението на гражданите, въпреки че и сега имаме готова позиция, въпреки че имаше публично обсъждане, съгласно процедурите по закона. Ще отговорим на абсолютно всички въпроси. Това, което русенци може да са уверени, че тези средства, които бъдат изтеглени ще отида само и единствено за улици и тротоари. Ние сме свикнали да решаваме проблемите в Русе и без подкрепата на групата на БСП, така е било с много инфраструктурни проекти: Спортна зала, големи инфраструктурни проекти. Аз просто ги моля да бъдат мъдри и когато става дума за интересите на общината да работим заедно в интерес на гражданите, а не да се виждат вече облечени в депутатски там мандати и какво ли не още, защото сме в кампания. Що се отнася до декларацията на ВМРО, просто това е върха на нахалството. Значи, трябва да си абсолютно неграмотен и некомпетентен, за да даваш оценка на работата на общината и да казваш, че проблема бил в организацията. Вие, г-н Пазарджиев, знаете ли къде се намира фирмата, която извършва снегопочистването? Знаете ли къде, ходили ли сте някога там? Видели ли сте каква техника има? Наясно ли сте кой отговорността за снегопочистването? Някой път като общински съветник, направили ли сте си труда да излезете сутринта да видите какво се прави? Не сте. Значи, много е лесно да говориш и да плюеш. Знаете ли колко сняг падна в Русе за тия 10 дни? Знаете ли? Не знаете, не знаете, но се опитвате да яхнете една вълна, така на недоволството, само че не се случва. Защото включително и снощи, включително и тая сутрин аз съм в града и хората ме виждат, на място. Вчера недоволен гражданин звъни по телефона за Чародейките, отивам и виждам, да прав е около 210, около 306, отвън почистено, хората не могат да влязат. И основният проблем е, че имаме около 70 см. сняг, което не се е случвало 50-60 години. С фирма, която чисти от години ..., точно Вие не се обаждайте, човек от екипа, който 2008 г. блокира ...

 **Чл.-кор. проф. Хр. Белоев**: Моля за тишина в залата, без реплики.

 **Г-н Пл. Стоилов:** Значи, Вашата некомпетентност въведе бедствено положение в Русе при 20 см. сняг и 10 дена не можете да се оправите. Да не кажа колко пари хвърлихте, мога да направя справката. Това, което ние не сме допуснали при тоя голям сняг, в града да не работи градския транспорт. Да, някой път има леки отклонения, не сме допуснали да има блокирани улици, не сме допуснали бедствено положение. Условията в града са нормални за тази зима. И те са такива само, защото моя екип и администрацията знае как се работи в такива условия. И когато фирмата има недостатъци и не работи, ние я принуждаваме да работи, лично я поемаме на контрол. И лично ще и бъдат наложени съответните санкции и няма да се плати за несвършена работа. Имаме достатъчно средства, плащаме редовно, но само за свършена работа. Реагираме на всеки един сигнал и за разлика от някои, които си стоят на топличко, с чехълчетата пред компютрите и се чудят какви глупости да говорят ние сме навън при хората и работим. Така, че просто е смешно това, което говорите, господин Пазарджиев. И хората тука, общинските съветници и гражданите свикнаха редовно да се изказвате неподготвен и много е жалко това, много е жалко. Вие знаете ли как се извършва изобщо снегопочистването? Чували ли сте, че има програма за снегопочистването? Чували ли сте, че има определен брой машини и механизъм, по който това да се прави? Не, обаче си говорите така по принцип, както по всички останали въпроси. Няма да стане така, значи в тоя град хората като има проблем трябва да се обединяват, да работят заедно, не става само с глоби. Аз благодаря на всички русенци, които откликнаха на моята молба и перфектно си свършиха работата и в етажните собствености, и пред магазините, и пред фирмите. Те не спряха да си изпълняват ангажиментите, за първа година такова активно гражданско съзнание. Не спряха да ни подават сигнали, след което ни връщат информация, когато е решен проблема. Но има неща, където не може да се пребориш с крайно ниски температури от порядъка на -5, -6 до -10 градуса. Определено фирмата има затруднения и по отношение на уменията, и по отношение на управлението, но с хората, които съм ангажирал, директора на Дирекция „Обществен ред и сигурност“, директора на екологията, експерта в Отдел „Екология“, това са Спасимир Димитров, Игнатов и Чехларов и от 10 дена висим на врата на фирмата и ги принуждаваме да работят. Защото в 3 часа излязох при втория обилен снеговалеж, фирмата изобщо не беше изкарала техника и ако не бях лично там на место, града щеше да е парализиран. Това неумение ли значи, господин Пазарджиев? Напротив, последните 10 години се занимавам само със снегопочистването и много добре знам как се прави, и много добре знам който, когато някой не може да го направи как да му покажа и лично аз да поема отговорността. И както виждате в града обстановката и ситуацията е нормална. Трябват ми няколко дни, за да нормализираме нещата. Със собствени сили изхвърляме сняг, защото снега е много. Ако го възложим по договори с фирми струва много скъпо. За съжаление това е същата фирма, която в продължение на 10 години чисти, само че в момента е 2/3 от фирмата, със същата техника от преди 10 години, 2008, когато моите колеги тука парализираха града и то поради груба грешка, защото чакаха снега да спре, тогава да чистят. Аз ви предлагам, ако искате да ви изнеса една лекция, приятелска така елате, ще ви обясня как се почиства сняг, как се организира снегопочистването, как се прави. Защото, да фирмата не знае. Не може наетата техника да хване снега от улицата и да го хвърля по тротоара, който е почистен преди 1 ден. И затова тя ще бъде глобена и с максималните санкции, които закона позволява, няма да и се плати за несвършена работа. И това, което съм го доказвал е, че моята ръка е много по-твърда, отколкото на много други. И не само това, мога да нося отговорност. Аз нося много критика, за мене тя е много важна, но когато е необективна и когато цели някакви евтини такива политически дивиденти и най-вече, когато се основава на некомпетентност няма как да ви мълча.

 **Чл.-кор. проф. Хр. Белоев:** Да, благодаря.

**1 Точка**

 **Отчет за изпълнение на Годишния план за приватизация на общинска собственост през 2016 г. и приемане на Годишен план за приватизация на общинска собственост през 2017 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Уважаеми общински съветници, подробен отчет сме приложили за всички обекти включени в годишния план за приватизация за 2016 година. В годишният план за 2017 г. са включени всички непродадени обекти от 2016 г. плюс 2 нови обекта. Отчетът и годишният план бяха обсъдени и одобрени на комисия по приватизация, както и на всички комисии на общинския съвет, поддържам предложението.

 **Чл.-кор. проф. Хр. Белоев:** Благодаря. Имате думата за въпроси и изказвания? Не виждам, гласуваме точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 414**

На основание чл.21, ал.2 във връзка с чл.21, ал.1, т.12 и т.24 ЗМСМА и чл.6, ал.2 от Закона за приватизация и следприватизационен контрол, Общинският съвет реши:

1. Приема отчета за изпълнение на Годишния план за приватизация на общинска собственост през 2016 г., съгласно Приложение №1.
2. Приема Годишния план за приватизация на общинска собственост през 2017 г. , съгласно Приложение №2.

**2 Точка**

**Започване на подготвителни действия за предоставяне на концесия на обекти от спортен комплекс „Дунав“ и имоти за развитие на спорта в гр. Русе**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Тази точка също я обсъдихме на всички комисии на общинския съвет. Отново обръщам внимание, че тепърва ще се възлагат концесионните анализи. Откриването на процедурата по концесия ще бъде внесена отново за санкция от общинския съвет и конкретните параметри ще бъдат внесени след приемане на концесионните анализи.

 **Чл.-кор. проф. Хр. Белоев:** Благодаря. Имате думата за въпроси и изказвания. Режим на гласуване по точката. Виждам, че много бързо сработва всичко и времето за гласуване може даже да намалим. (коментар от зала не се чува) Да, личи си, системата много бързо работи.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 415**

На основание чл. 21, ал. 1, т. 8 и ал.2 от ЗМСМА, във връзка с чл. 13, ал. 1, т. 2 и т.3 и чл.чл. 19-22 от Закона за концесиите, Общинският съвет реши:

1. Дава съгласие за започване на подготвителни действия за предоставяне на концесия на обекти от спортен комплекс „Дунав“ и имоти за развитие на спорта в гр.Русе, както следва:

 1.1. Обекти от спортен комплекс „Дунав“ - АПОС № 6711 от 22.06.2012 г:

- Терен на стадион Дунав с площ 23 865 кв.м. от ПИ с идентификатор 63427.7.754

- Сграда четириетажна с идентификатор 63427.7.754.10. с площ 477 кв.м. – административна, делова сграда. Самостоятелен обект в същата сграда с

идентификатор 63427.7.754.10.2.(съблекални към Спортна зала) с площ 92 кв.м., да се ползва приоритетно за мероприятията в Спортната зала.

- Обект с идентификатор 63427.7.754.18.2. с площ 470 кв.м. – самостоятелен обект в сграда(съблекални към стадиона)

1.2. Имот с начин на трайно ползване: За други видове спорт - АПОС № 7319 от 30.07.2014 г:

- Поземлен имот с идентификатор 63427.7.764 с площ 7 555 кв. м. - част от спортен комплекс Дунав(помощен терен).

1.3. Имот с начин на трайно ползване: За други видове спорт - АЧОС № 6719 от 03.07.2012 г:

- Имот с идентификатор 63427.7.755 (трасе за стрелба с лък) с площ 7 865 кв.м.

- Сграда едноетажна с идентификатор 63427.7.755.1. с площ 192 кв.м.

1.4. Имот с начин на трайно ползване: за плувен басейн - АЧОС № 5389 от 16.04.2008 г:

- ПИ с идентификатор 63427.7.125 с площ 1 658 кв.м. с начин на трайно ползване - за плувен басейн и построените в него сгради:

- Сграда с идентификатор 63427.7.125.1 със застроена площ 111кв.м., с предназначение – друг вид сграда за обитаване.

 Имотът да се включи в обекта на концесията след приключване на договор за наем от 13.01.2009 г за срок от 10 години.

2. Минималните инвестиции в обекта на концесията да включат:

2.1. Цялостен ремонт на тревното игрище - до 3 г. от влизане в сила на концесионния договор;

2.2. Изграждане изкуствен терен с размери отговарящи на изискванията на БФС за провеждане на официални футболни срещи с 4 бр.съблекални помещения – до 5 г. от влизане в сила на концесионния договор;

2.3. Дострояване на хотела към комплекса на два етапа:

- ремонт и преустройство - до 5 г. от влизане в сила на концесионния договор;

- пристрояване за разширение - до 8 г. от влизане в сила на концесионния договор;

2.4. Ремонт на съществуващия басейн – до 10 г. от влизане в сила на концесионния договор;

2.5. Ремонтиране на трасе за стрелба с лък – до 5 г. от влизане в сила на концесионния договор;

2.6. Изграждане на спортни зали и LED дисплей на трибуната – до 15 г. от влизане в сила на концесионния договор.

3. В екипа за подготвителни действия да бъдат включени общински съветници, предложени от председателския съвет на Общински съвет – Русе.

**3 Точка**

**Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се на ул. „Иван Ведър“№5, Източна промишлена зона в гр. Русе**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Нямаше забележки към това предложение, подкрепено е от комисия по общинска собственост, поддържам го.

 **Чл.-кор. проф. Хр. Белоев:** Благодаря. Имате думата за въпроси. Емил Милушев. Изказвания?

 **Г-н Ем. Милушев:** Уважаеми колеги, мисля че има нужда малко да допълним решението ще питаме после администрацията дали е съгласна, тъй като да е по-ясно за ...

 **Чл.-кор. проф. Хр. Белоев:** Моля за тишина.

 **Г-н Ем. Милушев:** ... за бъдещите купувачи. Както виждате от скицата, която е приложена към материалите в имота има отбелязана една сграда. Проучих малко какъв и е статута, установи се, че статута и е временна постройка, което по никакъв начин няма да пречи на бъдещия купувач. Ако реши да прави нещо, като изработва ПУП автоматично тая сграда подлежи на премахване. Щом е временно строителство, по никакъв начин не пречи. Сградата не е общинска собственост и тъй като е временен строеж без всякакво значение на кого е. Изградена е за някакви нужди навремето, преди много години, тези нужди вече са отпаднали, така че във всеки един момент може да бъде съборена. Благодаря ви.

 **Чл.-кор. проф. Хр. Белоев:** Благодаря. Други ...

 **Г-н Ем. Милушев:** Само да кажа, да допълним, че в имота съществува сграда, това е моето предложение, ще ви го дам писмено.

 **Чл.-кор. проф. Хр. Белоев:** Благодаря. Други? С направеното допълнение към точка 2 от решението режим на гласуване.

**КВОРУМ – 46. С 45 гласа „за”, 1 „против” и 0 „въздържали се” се прие**

**РЕШЕНИЕ № 416**

 На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 8, ал. 9, чл. 35, ал. 1 и чл. 41, ал. 2 от Закона за общинска собственост, във връзка с чл. 30 от Наредба №1 на Общинския съвет Русе, Протокол №5/29.03.2016 г. на Комисията по общинска собственост и заявление за откриване процедура за продажба, Общинският съвет реши:

1. Допълва Годишната програма за управление и разпореждане с имотите – общинска собственост за 2016 г. с недвижим имот, представляващ Поземлен имот с идентификатор 63427.8.232, с площ от 4 277 кв.м. по кадастрална карта и кадастрални регистри на гр. Русе, одобрени със Заповед №РД-18-91 от 15.12.2007г. на Изпълнителния директор на Агенция по кадастъра, с трайно предназначение на територията: Урбанизирана, начин на трайно ползване: За друг производствен, складов обект, а по действащия регулационен план, одобрен със Заповед №РД-01-711/07.03.2016 г. на Кмета на Община Русе представляващ УПИ VI-572, с адрес на имота: ул. „Иван Ведър“ №5, Източна промишлена зона, гр. Русе с прогнозен приход от продажбата му в размер на 165 200,00 лева.

2. Дава съгласие за провеждане на публичен търг с явно наддаване за продажба на недвижим имот, представляващ Поземлен имот с идентификатор 63427.8.232, с площ от 4 277 кв.м. по кадастрална карта и кадастрални регистри на гр. Русе, одобрени със Заповед №РД-18-91 от 15.12.2007 г. на Изпълнителния директор на Агенция по кадастъра, с трайно предназначение на територията: Урбанизирана, начин на трайно ползване: За друг производствен, складов обект, а по действащия регулационен план, одобрен със Заповед №РД-01-711/07.03.2016 г. на Кмета на Община Русе представляващ УПИ VI-572, с адрес на имота: ул. „Иван Ведър“ №5, Източна промишлена зона, гр. Русе, предмет на Акт за частна общинска собственост №8135 от 08.12.2016 г., с начална тръжна цена 165 200,00 лева, без включени дължими данъци и такси. В имота съществува паянтова постройка със статут на временно строителство, изградена по реда на чл.120 от отменения ППЗТСУ.

3. Дължимите данъци и такси да се определят след провеждане на търга и са за сметка на спечелилия участник – купувач.

**4 Точка**

**Откриване на процедура за провеждане на публичен търг с явно наддаване за учредяване право на строеж за изграждане на обект „Допълващо застрояване – навес към автодиагностичен пункт“ върху имот – частна общинска собственост, с административен адрес в град Русе, кв. „Здравец“, ул. „Петрохан“№110**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Стандартна процедура за отстъпване право на строеж, поддържам предложението.

 **Чл.-кор. проф. Хр. Белоев:** Благодаря. Имате думата за въпроси и изказвания. Не виждам. Режим на гласуване по точка 4.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 417**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9 и ал. 10, чл. 37, ал. 1 и чл. 41, ал. 2 от ЗОС, чл. 36, ал. 1 от Наредба №1 за общинската собственост на Общински съвет – Русе, във връзка с подадено в общинска администрация Заявление с вх. №ОИ-06-11/24.11.2016 г. и становище, изразено в Протокол №9/18.08.2016 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имоти, общинска собственост за 2016 г. с учредяване право на строеж върху имот – частна общинска собственост, представляващ поземлен имот с идентификатор 63427.7.742 по Кадастралната карта и кадастралните регистри на град Русе, с площ от 616 кв.м., с административен адрес в град Русе, кв. „Здравец“, ул. „Петрохан“ №110, трайно предназначение на територията: Урбанизирана, начин на тайно ползване: За друг обществен обект, комплекс, а съгласно действащият регулационен план на града представлява УПИ IV-742 в кв. 860 за изграждане на обект „Допълващо застрояване – навес към автодиагностичен пункт“, със застроена площ от 58,80 кв.м., с прогнозен приход от 7 650,00 лева (седем хиляди шестстотин и петдесет лева).

2. Дава съгласие за провеждане на публичен търг с явно наддаване за учредяване право на строеж върху имот – частна общинска собственост, представляващ поземлен имот с идентификатор 63427.7.742 по Кадастралната карта и кадастралните регистри на град Русе, с площ от 616 кв.м., с административен адрес в град Русе, кв. „Здравец“, ул. „Петрохан“ №110, трайно предназначение на територията: Урбанизирана, начин на тайно ползване: За друг обществен обект, комплекс, а съгласно действащият регулационен план на града представлява УПИ IV-742 в кв. 860 за изграждане на обект „Допълващо застрояване – навес към автодиагностичен пункт“, със застроена площ от 58,80 кв.м., при начална тръжна цена 7 650,00 лева (седем хиляди шестстотин и петдесет лева), без включени дължими данъци и такси, които са за сметка на участника спечелил търга.

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**5 Точка**

**Съгласие за продажба на общински терен от 13 кв.м. по улична регулация, приобщен към УПИ VI-1572 в кв. 71 по регулационния план на село Николово, Община Русе**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Става въпрос за 13 кв.м. придаваема част по улична регулация в Николово, стандартна процедура. Поддържам предложението.

 **Чл.-кор. проф. Хр. Белоев:** Благодаря. Имате думата за въпроси и изказвания по точката. Не виждам, режим на гласуване. (коментар от зала не се чува) Какво стана? Гласуването преждевременно спря, 32-ма виждам са гласували. Стартирайте наново гласуване по точка 5. Гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 418**

 На основание чл. 21, ал. 1, т. 8 и чл. 21, ал. 2 от ЗМСМА, §22 от ПЗР от ЗУТ, чл. 41, ал. 2 от ЗОС, Протокол №8/22.06.2016 г. на Комисията по общинска собственост, скица за придаваемо място по улична регулация, във връзка със Заповед №РД-01-3349/07.11.2016 г. на Кмета на Община Русе за одобряване на ПУП-ПР на ПИ №1572, за който се обособява един нов урегулиран поземлен имот /УПИ/ VI-1572 по имотни граници и ИПР (Изменение план за регулация) на УПИ V-1576 в кв. 71 по регулационния план на село Николово, Община Русе, Общинският съвет реши:

 1. Да се продаде терен, общинска собственост, представляващ придаваема част от 13 кв.м. по улична регулация, приобщен към УПИ VI-1572 в кв. 71 по регулационния план на село Николово, Община Русе на Илиян Славев Николов, след заплащане на Община Русе цена в размер на 214,00 лв. (двеста и четиринадесет лева) и дължимите данъци и такси.

 2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**6 Точка**

**Отдаване под наем на част от самостоятелен обект в сграда – частна общинска собственост за клуб на Сдружение „Клуб отворено общество“**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** По принцип процедурата е стандартна. В комисия ЗОРС не е прието предложението. Обръщам внимание, че не става въпрос за незаконосъобразност, твърдя, че то е законосъобразно, въпрос на целесъобразност преценява общинския съвет. Има представители на Клуб отворено общество в случай, че желаете да ги изслушате.

 **Чл.-кор. проф. Хр. Белоев:** Благодаря. По точката изказвания? Ако има предложение за изслушване тогава ще го подложим на гласуване. От комисията ЗОРС нещо, тъй като беше казано? (коментар от зала не се чува) Благодаря. По точката, точка 6, режим на гласуване.

**КВОРУМ – 48. С 41 гласа „за”, 1 „против” и 6 „въздържали се” се прие**

**РЕШЕНИЕ № 419**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 6 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Клуб отворено общество - Русе“, БУЛСТАТ 827234868, част от самостоятелен обект в сграда – частна общинска собственост, с идентификатор по Кадастралната карта на гр. Русе 63427.2.674.5.4, с административен адрес: гр. Русе, кв. „Централна градска част“, ул. „Александровска“ № 49 и ул. „Пирот“, ет. 2, предмет на АЧОС №6987/19.06.2013 г., която част представлява помещения - стая № 201 и стая №202, с обща площ 61,00 кв. м, отдавани под наем като клуб на сдружението и месечна наемна цена – 32,21 лв. без включен ДДС.

**7 Точка**

**Допълване на Решение №369 Прието с Протокол №14/20.10.2016 г.**

 **Чл.-кор. проф. Хр. Белоев:** Заповядайте, г-жа Личева.

 **Г-жа М. Личева:** С направеното предложение се допълва това решение ваше №369, с което всъщност дадохте подкрепа Община Русе да кандидатства по схема за Активно включване, за разкриване на Общностен център в рамките, на който: 1 Център за социална рехабилитация за деца и допълване на услугата Личен и социален асистент. По изискване на оценителната комисия към управляващия орган Министерството на труда и социалната политика се налага това допълнение на предложението, а именно да се допълни, че сградата общинска собственост, която се намира на ул. „Йосиф Цанков“ се дава за времето за изпълнение на проекта и със срок до одобряване на окончателния доклад. Благодаря.

 **Чл.-кор. проф. Хр. Белоев:** Да, благодаря. Въпроси и изказвания по точката? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 420**

На основание чл. 21 ал. 1 т. 8, т. 23 и ал. 2 от ЗМСМА, чл. 18, ал. 1, т. 2 от Закона за социалното подпомагане и чл. 36в, ал. 3 т. 1, т. 2 от Правилника за прилагане на Закона за социално подпомагане, общинският съвет реши:

1. Допълва т. 2 от решение №369, прието с Протокол № 14/20.10.2016 г., както следва:

„Дава съгласие социалните/интегрирани услуги да бъдат разкрити в сграда – частна общинска собственост, описана в АОС №7292 от 02.07.2014 г., представляващи самостоятелни обекти от втори етаж с идентификатори: 63427.4.2084.2.9, с площ от 23,66 кв.м.; 63427.4.2084.2.10 с площ от 23,16 кв.м. и 63427.4.2084.2.11 с площ 77,64 кв. с административен адрес: гр. Русе, кв. „Дружба“ 2, ул. „Йосиф Цанков“ № 45-47, за времето на изпълнение на проекта и със срок до одобряване на окончателния доклад по проекта“.

**8 Точка**

**Приемане на Общински годишен план за младежта на Община Русе за 2017 година**

 **Чл.-кор. проф. Хр. Белоев:** Заповядайте, Ирена Петрова.

 **Г-жа Ир. Петрова:** Уважаеми дами и господа, на вашето внимание е поредния общински годишен план за младежта, обсъждан на всички постоянни комисии. Ние поддържаме предложението като вземаме предвид всички допълнения, корекции и предложения, които бяха направени по време на комисиите. Те влизат като част от плана за тази година и ще ви помоля за малко внимание да ги изчета. Предложения от г-жа Росица Георгиева, от ...

 **Чл.-кор. проф. Хр. Белоев:** Моля за тишина и по-близо до микрофона.

 **Г-жа Ир. Петрова:** ... от Александър Неделчев и от г-н Пенчо Милков. В четвърта част на плана - Основни принципи за реализиране на годишния общински план за младежта в частта законосъобразност са записани и двата закона и Закона за народната просвета и Закона за предучилищното и училищното образование, отпада Закона за народната просвета. В пета част – Направление и дейности за изпълнение на политиката за младите хора, в направление 1 Пълноценно участие на младите хора, в задача 2 – усъвършенстване на общинската нормативна уредба, свързана с дейността и развитието на младежките организации, тази точка отпада. Приемаме, това беше предложение на г-жа Росица Георгиева, тъй като тук имахме предвид да бъде разработена програма за младежки дейности, тъй като това е обвързано с бюджет, тази година бюджета на община Русе няма възможност да осигури финансови средства за такава програма, така че това ще остане за следващата година. В направление 2 – Информирани млади хора, равнопоставен достъп за качествени услуги, подобряване и улесняване достъпа на младите хора до интернет и електронно съдържание в РБ „Любен Каравелов“, обществените библиотеки в Русе и университет, общински училища, читалища на територията на общината, тук отпадат общински училища, тъй като ...

 **Чл.-кор. проф. Хр. Белоев:** По-близо до микрофона, не се чува нищо.

 **Г-жа Ир. Петрова:** ... в тези библиотеки няма предвиден щат, г-жа Росица Георгиева с основание предположи, че това ще бъде трудно осъществимо там. В индикативния план на същото направление – предоставяне на индивидуални и семейни или групови консултации, тук към отговорните институции пак по нейно предложение се включват РЗИ, детско-юношески център за психично здраве, дирекция Социално подпомагане, местната организация на държавната агенция за закрила на детето, сдружение „Еквилибриум“ към комплекса за социални услуги. В задача 3 – улесняване на достъпа до висше образование чрез популяризиране и доразвиване на студентското подпомагане и кредитиране, подобряване на системата за предоставяне на студентски стипендии, тук отпадат студентски стипендии, текста остава „Улесняване на достъпа до висше образование чрез популяризиране студентското подпомагане и кредитиране“. В направление 3 – насърчаване на икономическата активност и кариерното развитие на младите хора, тук в задача 1 ...

 **Чл.-кор. проф. Хр. Белоев:** Моля за тишина, в залата дават сигнали, Ирена Петрова, няколко пъти правят бележка, че не се чува, по-близо до микрофона. Продължавай.

 **Г-жа Ир. Петрова:** ... окуражаване на работодателите ...

 **Чл.-кор. проф. Хр. Белоев:** Или по-високо.

 **Г-жа Ир. Петрова:** ... Така, окуражаване на работодателите, тук фразеологията става „Участие в инициативи на работодателите“. Направление 5 – развитие на младежкото доброволчество, задача 1 отпада, удостоверяване и признаване на обучението, опита и уменията, получени от младите хора по време на доброволческа дейност, тъй като това г-жа Георгиева смята, че не е в прерогативите на общината. Но, задача 1 става проучване на нагласите и подготовка за сформиране на клуб доброволци, които да подпомагат общината, институциите в мерките за сигурност и обществен ред, предложение на Александър Неделчев. В направление 6 – по-добро разбиране и познаване на проблемите на младежта, в дейност 2 – подобряване на възможностите за реализиране на социалните творчески умения на младите хора, тук включваме предложението на г-н Пенчо Милков в задача 6 – провеждане на анкетна кампания сред възрастовата група 14-16 години за проучване на нагласите, очакванията и целите на младежката общност. Благодаря за вниманието.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Имаше доста предложения по комисиите, виждаме че всичките са приети и са отразени. Изказвания, няма сигнали в залата. Режим на гласуване по точката.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 421**

 На основание чл. 21, ал. 1, т. 12 и ал. 2 от ЗМСМА, във връзка с чл. 16, ал. 1 от Закона за младежта, Общинският съвет реши:

1. Приема Общински годишен план за младежта на Община Русе за 2017 год., съгласно Приложение 1.
2. Възлага на кмета на Община Русе изпълнението и контрола на Общинския годишен план за младежта на Община Русе за 2017 год.

**9 Точка**

**Приемане на правилници за устройството и дейността на Център за подкрепа на личностно развитие - Център за ученическо техническо и научно творчество – Русе и Център за подкрепа на личностното развитие – Ученическа спортна школа**

 **Чл.-кор. проф. Хр. Белоев:** Щерев.

 **Г-н С. Щерев:** Уважаеми общински съветници, подкрепяме предложението с внесените допълнения от общинска администрация. Ако имате някакви въпроси ...

 **Чл.-кор. проф. Хр. Белоев:** Благодаря. Въпроси и изказвания по точката? Иво Пазарджиев, заповядайте.

 **Г-н Иво Пазарджиев:** Уважаеми колеги и на постоянните комисии, и после в разговори с г-жа Мая Петрова, която е директор на Центъра за личностно развитие – Ученическа спортна школа Русе, коментирахме, че е добре да се въведат правила във връзка с това, че има случаи, когато деца, русенчета биват подготвени в Ученическа спортна школа, впоследствие се картотекират без знанието на спортната школа в спортни клубове извън община Русе, имало е такива случаи. За всички е ясно, че няма как едно дете да се подготви в Русе и същевременно да бъде състезател на Благоевград и там да се извършва подготовката паралелно. Просто има спортни клубове извън община Русе, които се възползват от това, че в нашия град има подготвени деца, привличат ги, за да трупат точки и финансови активи за собствените си клубове. Така, че моето предложение е да се въведат определени ограничения и децата, които са школници на УСШ и искат да се картотекират като състезатели в такъв спорт да могат да го направят, но в клубове, които са регистрирани и извършват дейност на територията на община Русе. В тази връзка е и моето предложение, в чл. 30, ал. 1 да бъде добавена точка 11, чл. 30, ал. 1 от Правилника за устройството и дейността на Центъра за личностно развитие – Ученическа спортна школа, това е по отношение на правата и задълженията на децата, да имат следното задължение – „Да не се картотекират като състезатели на спортни клубове, регистрирани извън територията на община Русе за спортове, за които има регистриран съответен спортен клуб на територията на община Русе. И също така в чл. 33 ...

 **Чл.-кор. проф. Хр. Белоев:** Моля за тишина.

 **Г-н Иво Пазарджиев:** Ще изчакам ...

 **Чл.-кор. проф. Хр. Белоев:** Колеги, моля за тишина.

 **Г-н Иво Пазарджиев**: И в чл. 33 да бъде добавена точка със следния текст, това е по отношение правата и задълженията на родителите – „ Да не дават съгласие за картотекирането на децата си като състезатели на спортни клубове, регистрирани извън територията на община Русе за спортове, за които има регистриран спортен клуб на територията на община Русе“.

 **Чл.-кор. проф. Хр. Белоев:** Благодаря. Други изказвания? Пенчо Милков. Господин Щерев ...

 **Г-н П. Милков**: Уважаеми колеги, участвах в дискусиите по правилниците на комисия ЗОРС, но пропуснахме тогава да оправим някои думи, като ще се възползвам сега да ви обърна внимание на две неща. В чл. 21, ал. 1, т.2 пише, че към непедагогическия персонал се отнася главния счетоводител, ЗАС, прислужници, аз смятам, че такава длъжност прислужници няма в никакъв класификатор на длъжностите и да се вземе отношение ... (коментар от зала не се чува) Да, да се приеме. И съм си записал, че чл. 25 повтаря чл. 14, ал. 2, т. 9, това е по отношение на сключването на трудовите договори. Това като поправки на текста, чисто технически, иначе благодаря, че взехте предвид корекциите, които направихме на комисията.

 **Чл.-кор. проф. Хр. Белоев:** Благодаря. Други изказвания и въпроси? Да, заповядай, Евгени Игнатов.

 **Г-н Евг. Игнатов /реплика/:** Уважаеми г-н Кмете, уважаеми колеги, аз искам да направя една реплика на г-н Пазарджиев. Това, което той искаше да каже, че едва ли не да задължим директора на УСШ, да вменим, че тя не трябва да пуска своите възпитаници да бъдат картотекирани в други клубове, това мисля, че е недемократично и незаконосъобразно. Може би е целесъобразно по този начин децата да ги запазим в Русе, да се състезават от името на Русе, но не можем да ги задължим. Затова пожелателно е според мене това, което да обърнем внимание на директора и на хората, които работят в УСШ. Преди всичко трябва да направим така, че да бъдат насочени да участват от името на Русе, но не и да ги задължим. Това е моята реплика. Да, има скандал, имало е скандал в УСШ с някои недоразумения, но така или иначе УСШ е преди всичко да покаже на децата да се докоснат до спорта, да обичат спорта, а не да вменим на УСШ да казва кое дете къде да бъде картотекирано. То е избор на самото дете, избор на самия родител, така че за мен това не е законосъобразно. Може би правната комисия по-точно да се изкаже дали е ..., но за мен това е пожелателен характер. Плюс това цялата дейност, 99% се финансира от държавата, така че в правилниците не бива това да залага като основа. Благодаря ви.

 **Чл.-кор. проф. Хр. Белоев:** Благодаря. Други изказвания и въпроси? Господин Щерев да вземете отношение по предложенията на г-н Пазарджиев и г-н Милков.

 **Г-н С. Щерев:** Предложенията на г-н Милков ги приемаме, ние сме ги обсъждали също така. Относно предложенията на г-н Пазарджиев, на комисия ЗОРС, мисля че достатъчно обстоятелствено разгледахме случая. За мен лично и администрацията това искане ... на децата и учениците в русенски спортни клубове и е неправомерно. Господин Евгени Игнатов правилно каза, че от средства, които получава УСШ за 2017 година ще бъдат само около 14 000 лв. местна дейност, така не може да парадираме за издръжка ...

 **Чл.-кор. проф. Хр. Белоев:** Моля за тишина.

 **Г-н С. Щерев:** ... на община Русе, които се харчат за деца, които трябва да останат непременно в русенски спортни клубове. Благодаря.

 **Чл.-кор. проф. Хр. Белоев:** По изказването на г-н Милков. Щерев, от Милков имаше предложение за повторение в текстове.

 **Г-н С. Щерев:** Приемаме ги предложенията.

 **Чл.-кор. проф. Хр. Белоев:** Приема ги.

 **Г-н С. Щерев:** Да.

 **Чл.-кор. проф. Хр. Белоев:** Да, г-н Милков. (коментар от зала не се чува) Приемат го.

 **Г-н С. Щерев:** Приемаме забележките, да.

 **Чл.-кор. проф. Хр. Белоев:** Приемат и двете неща. (коментар от зала не се чува) Думата прислужници отпада и повторението на текста, вторият път, където е да отпадне.

 **Г-н С. Щерев**: Отпада.

 **Чл.-кор. проф. Хр. Белоев:** Така, добре. (коментар от зала не се чува) Господин Пазарджиев дуплика. Моля за тишина в залата.

 **Г-н Иво Пазарджиев /дуплика/:** Господин Игнатов, няма нищо незаконосъобразно да въведем такова ограничение за децата, които са школници на нашата спортна школа да не се картотекират като състезатели на лекоатлетическия клуб „Младост-Благоевград“, както и на спортен клуб по ориентиране „Лумеец-Иваново“. От Вашето изказване и от изказването на г-н Щерев разбирам, че Вие сте съгласен да продължим тия клубове да ги дотираме с деца. Просто не мога да повярвам, че сте съгласни.

 **Чл.-кор. проф. Хр. Белоев:** Благодаря. Така, преминаваме към гласуване. Първо ще подложа на гласуване предложенията на г-н Пазарджиев. Тъй като те двете са свързани, едното касае да не се картотекират като състезатели, а другото е за родителите да не дават съгласие, двете предложения ще ги гласуваме едновременно. Режим на гласуване по предложенията на г-н Пазарджиев да бъдат отразени в предложението.

**КВОРУМ – 45. С 22 гласа „за”, 8 „против” и 15 „въздържали се” не се прие предложението.**

 **Чл.-кор. проф. Хр. Белоев:** (коментар от зала не се чува) Прегласуване на предложението. Обявявам прегласуване, да като се иска веднага обявяваме. Прегласуване на предложенията на Иво Пазарджиев, това, което той предложи да бъде включено.

**КВОРУМ – 47. С 22 гласа „за”, 8 „против” и 17 „въздържали се” не се прие предложението.**

 **Чл.-кор. проф. Хр. Белоев:** Като цяло предложението по точката с приетите корекции, които направи Пенчо Милков. Режим на гласуване. Сега, докато гласувахме направих предложение към софтуеристите да има, когато гласувате да гледате на екрана, да ви излиза на дисплея, че е гласувано. Нали, всеки да вижда.

**КВОРУМ – 47. С 45 гласа „за”, 0 „против” и 2 „въздържали се” се прие**

**РЕШЕНИЕ № 422**

На основание чл. 21, ал. 1, т. 23, ал. 2 и чл. 17, ал. 1, т. 3 от ЗМСМА, във връзка с чл. 49, ал. 8 от ЗПУО, §18, ал. 3 от Преходните и заключителни разпоредби на ЗПУО, Общинският съвет реши:

1. Приема Правилник за устройството и дейността на Център за подкрепа на личностното развитие – Център за ученическо техническо и научно творчество – Русе.
2. Приема Правилник за устройството и дейността на Център за подкрепа на личностното развитие – Ученическа спортна школа – Русе.

**10 Точка**

**Изменение на Приложение №1 към чл. 14, ал. 1 от Правилника за организацията, дейността и управлението на Общинското предприятие „Социално предприятие – обществена трапезария“ /СПОТ/**

 **Чл.-кор. проф. Хр. Белоев:** Заповядайте, г-жа Личева.

 **Г-жа М. Личева:** С предложението всъщност се предлага да се трансформира една щатна бройка ...

 **Чл.-кор. проф. Хр. Белоев:** Моля за тишина.

 **Г-жа М. Личева:** ... от длъжност домакин, той калкулант, в длъжност само калкулант и една щатна бройка от длъжност бюфетчик в длъжност домакин. Предложението е свързано с подобряване организацията на работа и най-вече контрола по наличните и използвани хранителни продукти в предприятието. Благодаря ви.

 **Чл.-кор. проф. Хр. Белоев:** Благодаря. Въпроси, изказвания по точката? Не виждам. Режим на гласуване по точка 10.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 423**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 52, ал. 3 и ал. 4 от Закона за общинска собственост, Общинският съвет реши:

1. Приема изменение в Приложение № 1 „Структура и численост на Общинско предприятие „Социално предприятие-обществена трапезария“ към чл. 14, ал. 1 от Правилника за организацията, дейността и управлението на общинското предприятие, както следва:

1.1. Трансформира 1 щатна бройка от длъжност „домакин, той и калкулант“ в длъжност „калкулант“.

1.2. Трансформира 1 щатна бройка от длъжност „бюфетчик” в длъжност „домакин”.

2. Приема новата структура на Общинско предприятие „Социално предприятие-обществена трапезария“ Русе, съгласно Приложение №1, считано от 01.02.2017 г.

**11 Точка**

**Кандидатстване с проектно предложение по програма „Красива България“**

 **Чл.-кор. проф. Хр. Белоев:** Заповядайте, г-жа Личева.

 **Г-жа М. Личева:** Както беше представено на някои от комисиите разкрита е такава кампания вече от месец декември по програма „Красива България“. Няколко са мерките, едната от тях, това е мярка М02 – Подобряване на социалната инфраструктура и общината има възможност да кандидатства за изграждане на асансьор и осигуряване на достъпна среда, съответно на хора с увреждания. И ние предлагаме всъщност тази мярка да бъде приложена по отношение на Дневен център за стари хора, който се намира на ул. „Йосиф Цанков“№45. Във връзка с направено предложение от г-н Неделчев по време на комисия по здравеопазване и социална политика, както и направена допълнителна консултация с регионалния консултант и представител на програма „Красива България“ в Русе сме внесли допълнение към предложението. Като съответно към 1 точка от решението – Дава съгласие Община Русе да кандидатства с проектно предложение по мярката ..., допълнението е, че се упоменава точно къде ще бъде извършена тази промяна, а именно изграждане на асансьор в Дневен център за стари хора в град Русе, ул. „Йосиф Цанков“№45. И по 2-ра точка – Дава съгласие Община Русе да осигури 51% съфинансиране по проектното предложение.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване по точка 11.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 424**

На основание чл. 21, ал. 2, във връзка с чл. 21, ал. 1, т. 23 от ЗМСМА и изискванията за кандидатстване по проект „Красива България”, Общинският съвет реши:

1. Дава съгласие Община Русе да кандидатства с проектно предложение по Мярка М02 "Подобряване на социалната инфраструктура" за изграждане на асансьор в „Дневен център за стари хора“, гр. Русе, ул. „Йосиф Цанков“ № 45.

2. Дава съгласие Община Русе да осигури 51 % съфинансиране на проектното предложение.

**12 Точка**

**Участие на Община Русе като асоцииран партньор в проект за изграждане и развитие на „Център за компетентности по информатика и информационни и комуникационни технологии“**

 **Чл.-кор. проф. Хр. Белоев:** Господин Карапчански.

 **Д-р Стр. Карапчански:** Уважаеми г-н Председател ...

 **Чл.-кор. проф. Хр. Белоев:** Моля за тишина в залата.

 **Д-р Стр. Карапчански:** ... уважаеми госпожи и господа общински съветници, предложението е свързано с възможността в Русе да бъде изграден модерен Център за компетентности, като водещ партньор по проекта е Русенски университет, а Община Русе има статут на потенциален асоцииран партньор. Само имаме едно допълнение, което постъпи като предложение от проф. Михайлов, съгласувано с проф. Белоев и с проф. Пенчева, всъщност университета подготвя 2 проекта за Центрове за компетентност и освен този, който е изложен в материала, направление информатика и информационни и комуникационни технологии, втория е в направление електромобилност и интелигентен екотранспорт. Подготвили сме в писмен вид това допълнение, както към мотивировката, така и към решението, затова ви молим за подкрепа Община Русе да бъде включена като асоцииран партньор при изграждането и на двата центъра за компетентност. Благодаря.

 **Чл.-кор. проф. Хр. Белоев:** Благодаря. По точката изказвания и въпроси? Не виждам. С направените допълнения за включване на нова точка за втори център по компетентност за анализ, синтез на технологичната структура за електромобилност и интелигентен екотранспорт, с което точките стават 3. Втора точка става трета. Режим на гласуване.

**КВОРУМ – 47. С 45 гласа „за”, 0 „против” и 2 „въздържали се” се прие**

**РЕШЕНИЕ № 425**

На основание чл. 21, ал. 2, във връзка с чл. 21, ал. 1, т. 8, 23 от Закона за местното самоуправление и местната администрация, Общински съвет - Русе реши:

1. Дава съгласие Община Русе да участва като асоцииран партньор в проекта за изграждане и развитие на “ЦЕНТЪР ЗА КОМПЕТЕНТНОСТИ ПО ИНФОРМАТИКА И ИНФОРМАЦИОННИ И КОМУНИКАЦИИОННИ ТЕХНОЛОГИИ” по Приоритетна ос 1: “Научни изследвания и технологично развитие”, Специфична цел: “Изграждане и развитие на центрове за компетентности”, Компонент 2: „Информатика и информационни и комуникационни технологии", процедура BG05M2ОP001-1.002 „ИЗГРАЖДАНЕ И РАЗВИТИЕ НА ЦЕНТРОВЕ ЗА КОМПЕТЕНТНОСТ” по Оперативна програма „НАУКА И ОБРАЗОВАНИЕ ЗА ИНТЕЛИГЕНТЕН РАСТЕЖ" 2014-2020.
2. Дава съгласие Община Русе да участва като асоцииран партньор в проекта за изграждане и развитие на „ЦЕНТЪР ЗА КОМПЕТЕНТНОСТ ЗА АНАЛИЗ И СИНТЕЗ НА ТЕХНОЛОГИЧНА СТРУКТУРА ЗА ЕЛЕКТРО-МОБИЛНОСТ И ИНТЕЛИГЕНТЕН ЕКО-ТРАНСПОРТ“ по Приоритетна ос 1: “Научни изследвания и технологично развитие”, Специфична цел: “Изграждане и развитие на центрове за компетентности”, Компонент 1: „Мехатроника и чисти технологии“, процедура BG05M2ОP001-1.002 „ИЗГРАЖДАНЕ И РАЗВИТИЕ НА ЦЕНТРОВЕ ЗА КОМПЕТЕНТНОСТ” по Оперативна програма „НАУКА И ОБРАЗОВАНИЕ ЗА ИНТЕЛИГЕНТЕН РАСТЕЖ" 2014-2020.
3. Дава съгласие Кметът на Община Русе да подпише необходимите документи за асоциирано партньорство в двата горе посочени центъра за компетентност, съгласно условията за кандидатстване /Декларация относно съвместно осъществяваните дейности с асоциирани партньори, декларация относно избягване конфликт на интереси за асоциирания партньор, както и писмо за подкрепа, за осъществяване на проекта и др./.

**13 Точка**

**Кандидатстване с проектно предложение по мярка 4.1. „Подготвителна помощ за стратегии за Водено от общностите местно развитие (ВОМР)“ на Програмата за морско дело и рибарство (ПМДР)**

 **Чл.-кор. проф. Хр. Белоев:** Господин Карапчански.

 **Д-р Стр. Карапчански:** Благодаря Ви, проф. Белоев. Отначалото на тази година и големите общини, каквато е Русе е допустима за кандидатстване по програмата за морско дело и рибарство, затова подготвихме и в момента финализираме проектно предложение за кандидатстване по тази мярка подготвителна помощ за стратегии за водено от общността местни форми на развитие. Общата стойност на проектното предложение, както е посочена е в размер на 25 000 евро, 100% безвъзмездна финансова помощ. Както виждате това е един нов модел, който обединява освен публични институции, неправителствени организации, физически лица, както и фирми. Така, че разчитаме на вашата подкрепа, за да можем в срок да депозираме апликационната форма.

 **Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 46. С 45 гласа „за”, 1 „против” и 0 „въздържали се” се прие**

**РЕШЕНИЕ № 426**

 На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, Общинският съвет реши:

 1. Дава съгласие Община Русе да кандидатства с проектно предложение по мярка 4.1. „Подготвителна помощ за стратегии за Водено от общностите местно развитие (ВОМР)“ на Програмата за морско дело и рибарство (ПМДР).

2. Одобрява споразумение за партньорство със следните участници:

* водещ партньор – Община Русе с представител г-н Пламен Стоилов – кмет на Община Русе;
* партньори – СД „Клуб по спортен риболов „Синия Дунав“; ЕТ „Драгомир Хинков – ДИК“; Евгени Нонев Живков и Павел Симеонов Савов в качеството на физически лица.

**14 Точка**

**Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – ел. захранване ниско напрежение за жилищна сграда в имот с идентификатор 63427.150.512 в местност „Караманлийка“, землище на гр. Русе**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря, господин Председателю. Уважаеми общински съветници, на вашето внимание се предлага да одобрите задание, да разрешите изработването на ПУП за техническа инфраструктура в местността „Караманлийка“, землище на гр. Русе. Искам само да добавя, че по 1 точка добавяме след ..., в текста след землище на гр. Русе, добавяме следния текст – по 1 вариант на трасето, защото са предложени 2. Както и да дадем предварително съгласие за утвърждаване на трасето на довеждащата инфраструктура за срок от 1 година. Благодаря ви.

 **Чл.-кор. проф. Хр. Белоев:** Да, благодаря. Предложението. Въпроси и изказвания по точката. С направеното предложение за промяна в точка 1 от решението, режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ №427**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-65/25.11.2016 г. от Емилиян Йорданов Емилиянов, Общинският съвет реши:

 1.Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – ел. захранване ниско напрежение за жилищна сграда в имот с идентификатор 63427.150.512 в местност „Караманлийка“, землище на гр. Русе по първи вариант на трасето.

 2.Дава предварително съгласие за утвърждаване на трасе на довеждащата инфраструктура за срок от една година.

**15 Точка**

**Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – електропровод 20kV до ПИ 213001 в местност „Текето“, землище на с. Николово**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря, господин Председателю. Уважаеми общински съветници, на вашето внимание се предлага да одобрите подробния устройствен план – парцеларен план за техническа инфраструктура извън урбанизирана територия за електропровод 20kV в местността Текето. Всички нужни съгласувателни дейности са минали, одобрен и приет от Общинския експертен съвет по устройство на територията. Благодаря ви.

 **Чл.-кор. проф. Хр. Белоев:** Благодаря. По точката въпроси и изказвания? Не виждам. Режим на гласуване по точка 15

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 428**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Решение №3 от Протокол №24/23.11.2016 г. на ОЕСУТ и искане №УТ-17-28/22.08.2016 г. от Антоанета Великова Стефанова и Милена Тодорова Стефанова, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия - електропровод 20 кV до ПИ 213001 в местност „Текето“, землище на с. Николово, Община Русе през следните имоти, общинска собственост: 000493 с НТП „Полски пътища“; 000605 с НТП „Други жилищни терени“ и 000749 с НТП „Залесени горски територии“.
2. Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**16 Точка**

**Даване на Разрешение за изработване на проект за подробен устройствен план – план – план за застрояване на поземлен имот с идентификатор 63427.149.453, находящ се в местността „Касева чешма“, гр. Русе**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря, господин Председателю. Уважаеми общински съветници, на вашето внимание се предлага да одобрите задание и да разрешите изработване на ПУП – план за застрояване за поземлен имот в местността „Касева чешма“. Предвиденото застрояване съответства на Общия устройствен план на града. Благодаря.

 **Чл.-кор. проф. Хр. Белоев:** Въпроси и изказвания? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 429**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-70/15.12.16 от Станислав Димов Статев, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.149.453, находящ се в местността „Касева чешма“, гр. Русе, като с плана се определи зона за застрояване - вилна зона /Ов/. Новото застрояване да се разположи на минимум 3 метра от външните и на минимум 4 метра от вътрешните граници на имота;
2. Разрешава изработване на план за застрояване на поземлен имот с идентификатор 63427.149.453, находящ се в местността „Касева чешма“, гр. Русе,в съответствие с одобреното в т.1 задание.

**17 Точка**

 **Свикване на Общо събрание на акционерите на „Университетска многопрофилна болница за активно лечение – Русе“ АД /УМБАЛ-РУСЕ“ АД/**

 **Г-н Дим. Кънчев:** Вносител е председателят на общинския съвет, заповядайте, проф. Белоев да докладвате по материала.

 **Чл.-кор. проф. Хр. Белоев:** По доклад постъпил до председателя на общинския съвет от „Медика Кор“ с посочени съответно мотиви, които сме посочили и в докладната, предлагаме в качеството си на акционер, притежаващ повече от 3 месеца акции над изискуемия процент, в случая нашите са 11,58 от капитала на УМБАЛ да направим искане за свикване на Общо събрание на акционерите на дружеството за следния дневен ред – Отмяна на решението от 04.10.2016 г. С това решение на Съвета на акционерите е отправено 3-месечно предизвестие към „Медика Кор“ да напуснат помещенията, които те в момента използват за инвазивна кардиология. Договорът, който е с болницата, само няколко думи да кажа изтича на 2 юли тази година, а това е предсрочно прекратяване с 3-месечно предизвестие. Съображенията са, че гражданите няма да могат да получават тази важна болнична услуга или дейност да я наречем, животоспасяваща, с което до построяване на нови помещения, където ще бъде преместена тази дейност „Медика Кор“ искат да продължат своята дейност, която с това предизвестие се нарушава. Заседанията на комисиите ЗОРС и здравната комисия подкрепиха направеното искане от „Медика Кор“ и предложението, което отправяме в докладната. Проведох среща с ръководството на болницата, те бяха поканени да дойдат и тук, но не виждам представители, бихме желали да ги изслушаме. Също бяха поканени и на здравната комисия, но и на нея не присъстваха. Тази сутрин с дата 19 е постъпило в болницата писмо, което аз ще ви прочета и беше непосредствено преди началото на сесията ми беше предадено. То е от министъра на здравеопазването до Иван Стоянов. В писмото се казва с разпоредба на чл. 9, ал. 6 от Закона за ..., цялото ще го прочета, ... за лечебните заведения е въведена забрана на територията на държавно или общинско лечебно заведение за болнична помощ да осъществява дейност друго лечебно заведение за болнична помощ при условие, че клиниките, отделенията и лабораториите в двете лечебни заведения за болнична помощ извършват еднакви медицински дейности. „Медика Кор“ осъществява лечебна дейност по медицинската специалност кардиология в отделение за Кардиология с определено трето ниво на компетентност, в съответствие с утвърдения медицински стандарт Кардиология съгласно решение за осъществяване на лечебна дейност и е посочен номера на разрешението. В отделението по кардиология, в изпълнение на Наредба 2, 2010-та за утвърждаване на медицински стандарт кардиология се осъществяват дейности по инвазивна, неинвазивна и инвазивна кардиология. Лечебната дейност се осъществява в помещения, намиращи се на територията на МБАЛ-Русе, което е държавно лечебно заведение, съгласно договор сключен между двете лечебни заведения. Предвид това, че държавното лечебно заведение е започнало да осъществява дейност по инвазивна кардиология, каквато дейност осъществява „Медика Кор“, приетите от изпълнителния доректор на МБАЛ-Русе действия за прекратяване на договорните отношения между двете лечебни заведения по силата, на които „Медика Кор“ осъществява дейност в помещенията на МБАЛ-Русе са в съответствие с разпоредбите на сключения между тях договор и в изпълнение на разпоредбата на чл. 9, ал. 6 от ЗЛЗ и е подписано от министъра на здравеопазването. На комисиите беше подкрепено това предложение, нямаше гласували против и въздържали се, в здравната комисия само не взеха участие с гласуване лекарите, които са общински съветници и са в конфликт на интереси, които и са го декларирали и за участието си в настоящото заседание на общинския съвет. След проведените многократни разговори подкрепям предложението.

 **Г-н Дим. Кънчев:** Благодаря. Желаещи да вземат думата? Росица Георгиева, заповядайте.

 **Г-жа Р. Георгиева**: Здравето и образованието са най-важните неща и когато говорим за здравето на русенци, считам че то касае всички в тази община. Аз ще подкрепя това предложение, защото се притеснявам, че до периода, в който МБАЛ-Русе ще може да осъществява тази медицинска услуга какво ще правим с тези русенци, които се нуждаят от спешна помощ. Според мен това не е профилактичен преглед и не е профилактична помощ, това е животоспасяващо. Аз смятам, че трябва да мислим за живота и здравето на русенци. Благодаря ви.

 **Г-н Дим. Кънчев**: Да, благодаря ви. Александър Неделчев, заповядайте.

 **Г-н Ал. Неделчев**: Благодаря, професор ... А, господин Председател, извинявам се. Уважаеми колеги, уважаеми г-н Кмете, първо по повод на писмото от министъра в оставка щеше ми се толкова бързо да реагира и по отношение на обещанието си на територията на МБАЛ-Русе да бъде разкрито кожно отделение след закриването на Кожния диспансер по вина на министерството, но така бърза и бавна реакция засега няма и кожно отделение няма и някак си нямам доверие на този министър, желая му успешна бъдеща професионална реализация. По повод материала, няма да коментирам мотивите в уведомлението, болницата е изпратила до „Медика Кор“, те са абсолютно несъстоятелни. Нито е ясно точно кога ще се сключи договор по проекта ОП „Региони в растеж“, нито е ясно кога ще дойде първото финансиране по него, нито кога ще може да се започне дейността. Нещо повече, ясно е, че този проект не засяга помещенията и територията в момента, на която се намира „Медика Кор“ болницата. Така, че този мотив е абсолютно несъстоятелен. А вторият, че „Медика Кор“ видите ли извършвала дублираща дейност с тази, която се извършва в УМБАЛ-Русе, първо да проведеш едно изследване означава да развиеш дейност и да лекуваш между 260 и 270 пациенти месечно, каквото прави „Медика Кор“. Второ, самото това твърдение е едно признание за нарушение от страна на УМБАЛ-Русе на договора им за съвместна дейност, където в чл. 11, т. 4 ясно е казано, че нито една от страните не може да извършва паралелна дейност. И трето, да извършваш кардиодейност според мен с апарат, който по проект ти е даден за онкология, може би представлява някакво нарушение, защото тези пари, които Европейския съюз даде 6 634 000 лв. и 1 170 000 лв. от национално финансиране бяха за прилагане на високотехнологични болнични дейности по диагностика и лечение на забележете злокачествени заболявания. Сега, някой решава, че няма да го ползва затуй, за което е даден от някого, сиреч няма да лекуваме хората със злокачествени заболявания, аз така разбирам. И второ, какви санкции може да последват, ако не се използва този апарат по предназначение? Да не се разпростирам много, мотивите и накратко на болницата са абсолютно несъстоятелни и аз затова подкрепям направеното от вносителя предложение и ще гласувам за него. Надявам се това ръководство на болницата, меко казано да престане да върши неща, които не са в интерес на русенските граждани.

 **Г-н Дим. Кънчев**: Благодаря. Други желаещи? Събина Павлова.

 **Г-жа С. Павлова**: Уважаеми колеги, аз не знам, доколко проблема всички могат да го осъзнаят. Като служебната ми ангажираност като служител в Здравната каса последните 6 години се налага да правя анализите на медицинската дейност въобще в област Русе. Смея да твърдя, че здравните дейности и лечебните дейности, въобще здравеопазването като сфера от икономическия живот е една доста инертна система, предвид, на което и много трудно се случват реформи там. Анализите, които съм правила във времето доказват, че примерно за Специализираната болница „„Медика Кор““, за да достигне нивото на обслужване, което има към момента и бяха необходими 3 години, за да достигне това ниво, което има сега. Наличието на апаратура, дори и наличието на минимум лекари, които да изпълняват дейността, казвам минимум съгласно изискванията за сключване на договор с Касата не осигуряват това, което към момента е достигнато като обем. Нали може да вляза много надълбоко колко лекари има в едната болница, към момента с колко разполага другата, за съжаление нямахме възможност нито на комисия по здравеопазване, нито днес да зададем въпроси към управителя на УМБАЛ-Русе какви разчети си е направил към момента да поеме дейността за инвазивна кардиология до сключване на договор с Касата, тъй като те към момента нямат договор за такава. И в случай, че „Медика Кор“ прекрати изпълнението на дейността си преди сключване на договор от УМБАЛ-Русе ..., разбрах, че има някаква декларация, че ще самофинансират от УМБАЛ-Русе тази дейност. На база на какви разчети са достигнали до извода, че могат да си го позволят, тъй като смея да твърдя, че това е една достатъчно разходоемка дейност. Нямаме данни има ли договори за доставка на медицинските изделия и специализирания медицински консуматив, който изисква тази дейност. Въобще въпросите откъм това как биха осъществили тая дейност с дата утре и да я осигурят по такъв начин, че да не бъде застрашено здравето на гражданите, нямаше кой да ни отговори на тези въпроси. Отделно от това инвазивната кардиология, която се развива към момента в Русе обслужва не само граждани на област Русе, обслужват се граждани и от Силистра, Търговище и Разград. Тоест гражданите, които биха били застрашени от евентуално ненавременно оказване на такава спешна помощ са доста и някой би трябвало да вземе отговорност пред тези граждани, когато поемат такива декларации, че от утре няма да има проблем, няма да има сътресения, всички поемаме от раз същата дейност. Към моментът по здравна карта, както са разпределени кардиологичните легла тези, които са определени на УМБАЛ-Русе, тъй като се осъществява дейност с терапевтична насоченост само, обема на леглодните, които отчитат е между 80 и 100% месечно. Нали, също нямаме данни какъв капацитет, от къде ще осигурят към кардиологично отделение допълнително легла към момента на така съществуващата здравна карта, за да бъде осигурена тази лечебна дейност.

 **Г-н Дим. Кънчев**: Времето свърши.

 **Г-жа С. Павлова**: Добре. Мисля, че ме разбрахте, няма как от днес за утре една дейност да бъде осигурена поне в здравеопазването. Така, че ще подкрепя предложението.

 **Г-н Дим. Кънчев**: Реплика, Александър Неделчев.

 **Г-н Ал. Неделчев /реплика**/: Благодаря Ви, господин Председател. Използвам формата на реплика, за да допълня на практика това, което г-жа Павлова каза. Наистина най-важната част от въпроса е ще запазим ли това ниво на медицина по обслужване и лечение на русенските граждани, каквото имаме в момента в сферата на инвазивната кардиология. По никой начин към момента МБАЛ-Русе не може да поеме лечението на около 300 човека ежемесечно в този обем с това качество, тъй като просто няма персонала. 28 ли бяха лекарите, които по моя информация работят в „Медика Кор“ в момента, отделно специализиран медицински персонал, операционни сестри и какво ли не. Тези, които сме били пациенти там чудесно знаем колко важно и съществено е запазването на човешки живот, да се реагира бързо, с колко реанимобила разполага „Медика Кор“, как те са оборудвани, как те се ползват дори и от българския парламент и от министерството за международни понякога намеси и дейности да осъществяват, а от друга страна ..., ами не вярвам на обещанията на МБАЛ-Русе. Второ, щяха хеликоптери да кацат в двора, то щяха чудеса във физиотерапията да се случат, а пък станахме герои в „Господари на ефира“ за срамота, което никога не е било в Русе. Така, че наистина г-жа Павлова не успя да каже неща, които са важни ...

 **Г-н Дим. Кънчев**: Да, благодаря. Емил Милушев.

 **Г-н Ем. Милушев**: Уважаеми колеги, мисля че се налага да изложим и юридически аргумент, защото след като чухме текста на писмото на министъра аз лично малко се обърках, ще ви кажа защо. На комисиите, които разглеждахме материала видяхме какво е предизвестието от УМБАЛ до „Медика Кор“. Там изтъкват като причина болницата УМБАЛ ще започва ..., ще кандидатства по проект и т.н. Сега министърът пък казва ..., изобщо не говори за проекти и казва болницата ще започне да извършва тази дейност и затова този, който извършва същата дейност да освобождава помещенията. Договорът, както е за съвместна дейност една от причините за развалянето му ..., те са тръгнали точно по този ред, всяка от страните може да прекрати договора с 3-месечно предизвестие уговорено в полза на двете страни. Тоест, това означава, че всяка от страните може да прекрати договора без да казва причина, това означава, а те са тръгнали ..., сами се набутват между шамарите, така да се каже, че има някаква причина. По-добре да си бяха мълчали, защото виждате сега министъра мисли едно, болницата мисли друго. Наистина щеше да бъде хубаво да има представители на УМБАЛ да обяснят някои неща, защото после ще кажат, ама само едната страна сте чули. Ами, наистина бяха поканени няколко пъти и никой не се вясна. И наистина министъра много бързо е реагирал, обаче от самото му писмо аз нищо не разбрах. Значи, УМБАЛ е допуснала „Медика Кор“ в свои помещения да извършва дейност, защото УМБАЛ не извършва такава дейност, закона го забранява и изведнъж махайте се, защото ние ще започваме такава дейност. Ами, това е недобросъвестно поведение и има един принцип в правото – от недобросъвестно поведение страната по договора не може да черпи права. Тоест, за нас като ..., с други думи да го кажа, за нас като граждани и представители на гражданското общество в русенска община, а както чухте преди малко, а не само в русенска община, искаме да ги защитим и затова въпроса тук не е само дали предизвестието и причините отговарят на закона, а как ще се отрази на гражданите. Защото дано да съм лош пророк, но ще се получи един вакуум и тази услуга няма да се извършва толкова бързо и няма да казвам какво ще се случи, някои граждани няма да могат да се спасят така да го кажем, ще трябва да ходят на 100 километра поне, за да ползват тая услуга. И както казва и първия, който говори здравето и образованието са най-важни, даже здравето е най-важно. Така, че мисля, че трябва да подкрепим предложението, защото ще се получи страхотна каша. Моите уважения към министър Москов, но според мен не е вникнал в проблема. Благодаря.

 **Г-н Дим. Кънчев**: И аз благодаря. Други желаещи колеги има ли за изказване? Дауд Ибрям, заповядайте.

 **Г-н Д. Ибрям**: Уважаеми г-н Председател, дами и господа, колеги, уважаеми г-н Кмете, реших в последния момент също да взема отношение по този въпрос. Системата ви за гласуване се подобри, господин Председател, направете и по-високи микрофони. Позволявам си да взема отношение по тази тема така болна за нас общинските съветници и за града, защото, уважаеми колеги, ако нещо в Русе в сферата на здравеопазването се е случило за последните 5 или 10 години, това е именно благодарение на хората, които създадоха „Медика Кор“ и с които се свързва здравеопазването в Русе като цяло. За мен буди учудване това, което като хронология се изнесе тук и в писмото, а и отговора на писмото на министъра на здравеопазването, макара и в последния момент нескопосано. Аз няма въобще да вземам отношение по този въпрос, защото там не пише нищо. Това, което, обаче трябва да стане днеска, ние да вземем едно решение, което може би ще има важно значение не само за „Медика Кор“ и за града като цяло в поне идната година, две. Защото това, което виждам тука като информация е, че над 11 000 човека са преминали през този период през „Медика Кор“, включително и над 600, които са неосигурени като лица, а и включително и чужди граждани, доколкото разбрах от колегите. Аз, колеги съм свързан с този град в последните години чисто емоционално със здравеопазването, това беше и причината навремето да се върна преди 10 години и загубих двама от родителите си, минавайки по тези коридори. Третият е жив, благодарение на „Медика Кор“ и аз лично благодаря на д-р Панайотов. Това, което ние ще направим, аз лично и моите колеги ще гласуваме за отмяна на решението на УМБАЛ-Русе, защото считаме, че през този период, който е даден, предполагаме, че и сроковете, които ...

 **Г-н Дим. Кънчев**: Колеги, ако обичате за малко тишина.

 **Г-н Д. Ибрям**: ... ще бъдат спазени и няма да се получи празнина в обслужването на гражданите, колеги, защото това наистина в много от случаите зависи живота на хората. Аз съм сигурен, че противоречията и между двете страни могат да бъдат изгладени, но се надявам също така, че „Медика Кор“ в случая ще продължи да изпълнява задълженията си и общинския съвет да вземе едно решение, което е трезво и е за бъдещето на здравеопазването в град Русе. Благодаря ви.

 **Г-н Дим. Кънчев**: Други желаещи? Професор Белоев.

 **Чл.-кор. проф. Хр. Белоев:** Уважаеми колеги общински съветници, само някои неща ще обобщя. Темата е ясна, но тук става въпрос на първо място за гражданите на 4 области не само на русенска, които имат нужда от тази животоспасяваща дейност. Писмото на министъра, понеже няколко пъти се каза, то си е много точно и ясно, болницата е написала, че започва тая дейност, друг я извършва същата и той отговаря, че по ЗЛЗ другите трябва да напуснат, за да си прави болницата тая дейност, просто и ясно. Значи, наистина си е написал по закона как стоят нещата. Друг е въпросът дали УМБАЛ, той е написал МБАЛ навсякъде министъра, пък то е УМБАЛ от 2 месеца, дали УМБАЛ-Русе ще започне тая дейност наистина да я върши, друг е въпроса. И когато тази сутрин аз разговарях 30 минути с Иван Стоянов, той пътуваше извън Русе, каза че е настоях да дойдат неговите заместници, тъй като въпроса е важен. И както на комисия, така и днес те не уважиха искането на ръководството на общинския съвет те да дойдат тук. Дойде икономическият директор Кастерлиев, донесе това писмо, аз го помолих да остане, той каза, че няма правомощия да се изкаже, каза също че няма правомощия. Помолих го да се обади на заместниците да дойдат. Още едно друго писмо има, което въобще не ви занимавам с него, на страница и половина как това са становища от експерт-лекарка не и каза даже името как се казва, не е написано, не е подписано, нали, някакви подкрепящи неща са, но няма как да ви го чета, тъй като за мен това е анонимно. И щом е получил по мейла казах, че може поне мейла да бъде разпечатан отпред и това като атачпауд да бъде разпечатано и то, за да го кажем от кого е, но не мога да ви го прочета. И когато в петък имах разговор преди с комисията по здравеопазване със 6 души от болницата ги помолих да се намери начин, да седнат двете болници и да се разберат. И досега, вие ме познавате много добре, в работата си винаги съм търсил консенсуса и решенията. Просто се чувствам безсилен, срещам едно абсолютно неразбиране от ръководството на болницата да се седне на една маса и да се говори по тия проблеми, защото ... Примерно започват тази дейност, да, ако имат готовност никакъв проблем, договор със Здравната каса нямат, дело има насочено във Върховен административен съд в май месец и едва ли юни, юли може да започне тази дейност в болницата, тъй като нямат договор с Касата. Гаранциите и това, което ми каза д-р Стоянов, че те на своя сметка, болницата ще започне тая дейност, те трябваше да го кажат тука да го чуят всички, всички общински съветници, всички наши съграждани, че някой поема ангажимент да върши тая дейност при положение, че се прави такова предизвестие. И друго, договорът така или иначе изтича в края на юни и трябва да бъде изнесена тая дейност и „Медика Кор“ са си направили сметката да си построят съответни там места, където тя да бъде изнесена и да бъде продължена. Няма друг град, където по този начин се вършат нещата. В други подобни на Русе градове и по-малки има по няколко болници, които вършат тази дейност, инвазивна кардиология, хората имат право да си избират и да отидат, къде, където има добри специалисти, където има лекари, на които те се доверяват, значи те ще отидат там да свършат това. И което отправих като послание, като желание, като искане, което пак могат да го направят и след тази сесия, и утре, и вдругиден да седнат и да се разберат. Може да се сключи анекс, може да се договорят двете болници взаимно, че едномесечно ще се предизвестят кога трябва да напусне „Медика Кор“, но до еди кой си период тази дейност да продължава. А не по този начин, как да го кажем, малко на инат ли, малко на ... или някаква друга дума да използваме нещо да го правим. Но ако тук от микрофона беше прозвучало от болницата, че поема се ангажимент, ние от деня, в който излезе започваме директно, веднага тая дейност, да бъдат спокойни нашите съграждани, ние да бъдем спокойни да знаем какво се случва. Кой носи отговорност след това за животи, които трябва да бъдат спасявани? Ето туй е главният въпрос, другите са много маловажни неща и са незначителни, и са подробности. В понеделник бях в София със зам.-министър Персенски разговаряхме, значи до септември този проект, в който болницата ще участва няма да започне, но не това пак е важно, може би тези помещения те не влизат в проекта, както и разбрахме, че е така, но болницата сигурно има предвид там на това място да бъдат ситуирани някои други ... там спешна помощ или нещо друго, а на други места те да ситуират това по проекта, което ще бъде, сигурно, но то няма да започне веднага. Има място и възможности да седне и да се разговаря и да се постигне някакво разбирателство и споразумение не в интересите на болниците двете, в интерес на нашите съграждани. И в тази посока аз считам, че предложението, което за решение е направено е резонно, но се съмнявам дали ще бъде свикано общо събрание.

 **Г-н Дим. Кънчев:** Благодаря ви. Много изказвания се направиха, всички в полза на нашето предложение, на нашето решение, което ще трябва да вземем след малко. Но все пак да попитам дали все още иска някой думата? Да разбирам, че няма да има други изказвания. Конфликт на интереси са заявили 4 наши колеги: д-р Константинова, д-р Кирил Панайотов, д-р Севдалин Ангелов и д-р Кристиян Иванов, че няма да гласуват, понеже имат конфликт на интереси. Процедура на гласуване. Не ни работят устройствата нещо. (коментар от зала не се чува) Ще помоля отново да прегласуваме точката, защото имаше доста негласували колеги, предвид на устройствата може би, защото са заспали.

**КВОРУМ – 43. С 42 гласа „за”, 0 „против” и 1 „въздържали се” се прие**

**РЕШЕНИЕ № 430**

 На основание чл.21, ал.1, т. 9 от ЗМСМА, във връзка с чл. 223, ал. 1 от ТЗ, Общинският съвет реши:

 Община Русе, в качеството си на акционер, притежаващ повече от три месеца акции, представляващи 11.58 % от капитала на „Университетска многопрофилна болница за активно лечение – Русе“ АД, да направи искане за свикване на общото събрание на акционерите на дружеството при следния дневен ред: „1. Отмяна на решението от 04.10.2016г. на Съвета на директорите на „УМБАЛ РУСЕ” АД за предсрочно прекратяване на договор за съвместна дейност от 02.07.2012 г., сключен със „СБАЛК МЕДИКА КОР” ЕАД.“

 **Чл.-кор. проф. Хр. Белоев:** Тук само да вмъкнем нещо, когато минат 30 минути и устройствата заспиват така да ги наречем, с малкото копче веднага светва и се гласува.

**18 Точка**

**Промяна в състава на Наблюдателна комисия**

 **Г-н Дим. Кънчев**: Отново вносител е председателят на общинския съвет. Заповядайте, проф. Белоев да докладвате по материала.

 **Чл.-кор. проф. Хр. Белоев:** Предлага се в комисията на мястото на Магдалена Иванова да бъде включена Диана Дончева.

 **Г-н Дим. Кънчев:** Благодаря. Някой иска ли да вземе отношение по материала? Няма. Процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 431**

 На основание чл. 21, ал.1, т. 23 от ЗМСМА и чл. 170, ал. 2 от ЗИНЗС, Общинският съвет реши:

1. Освобождава Магдалена Руменова Иванова като член на Наблюдателната комисия по чл. 170, ал. 2 от Закона за изтърпяване на наказанията и задържане под стража, като на нейно място избира Дияна Росенова Дончева – инспектор в сектор „Пробация“ при РС “ИН“ - Русе.

 **Г-н Дим. Кънчев**: Продължава да води заседанието проф. Белоев.

**19 Точка**

**Изказване на Бойко Никифоров – вх.№ 14/11.01.2017 г.**

 **Чл.-кор. проф. Хр. Белоев:** Преди точката, предложение от местна гражданска инициатива за създаване на обществен съвет по екология, има две изказвания от граждани. Първо предоставям думата на Бойко Никифоров. Моля за тишина в залата. Заповядайте.

 **Г-н Б. Никифоров:** Уважаеми дами и господа общински съветници, Русе е най-бързо умиращия град в България. Това трябва да го кажем и то не заради остаряващото население, а заради голямата заболеваемост. И ако се огледате и потърсите така съвет от вашите ..., разпитате вашите близки ще ви стане ясно, че в Русе няма род, от който да няма починал от рак. Количеството болни, когато се сметне като процент от населението надхвърля нормите за епидемия. Тази статистика е факт и ние казваме, че Русе и върху русенци се извършва геноцид. Този геноцид е резултат от околната среда, тази околна среда, която общината трябва да създаде, за да живеят русенци, както трябва да живеят, в една добра околна среда, да не боледуват, не само общината, а и институциите, които се грижат за околната среда, наблюдават процесите в производствата, замърсяванията. Това наложи ние да поискаме създаването на обществена организация, на обществен контролен орган, който да извършва това, което институциите не извършват. И като подкрепя на това, че институциите са част от това, което се случва със своето действие или бездействие, това нали вие трябва да го прецените ще ви прочета само 2 реда от последното предложение на Монтюпе за тяхното разширение и моля на екрана да дадете снимката. В последното искане на Монтюпе да разширява своето производство е записано като причини за техните искания – има констатирано разминаване между реално разположените съоръжения в завода и тези разрешения в действащото комплексни разрешително. За съществуващите инсталации и съоръжения има издадени разрешения за ползване и съответните образци Акт 16, съгласно, които са издадени и пуснати в експлоатация. Аз искам да попитам и едва ли някой ще ми отговори как са дадени тези разрешения? Това ли е дейността на общината? Щото едно е да заявяваме, че ще се справим с проблема, да правим декларации, да говорим, друго е да свършим. И в табличката, която е дадена е само част от тези разминавания. Значи, ... топлинна пещ съгласно комплексното разрешително 36 тона разрешено, капацитет 72 тона.

 **Чл.-кор. проф. Хр. Белоев:** Ориентирайте се към приключване.

 **Г-н Б. Никифоров:** 48 тона разрешено на другата пещ, 72 тона произвеждано. Третата пещ, разрешена да бъде построена в хале №4, тя построена в хале №2. Дегазираща инсталация, разрешена в хале №4, изградена в хале №2. Ами как стават тия неща? Разрешителните за строеж кой ги дава, кой ги приема? Така.

 **Чл.-кор. проф. Хр. Белоев:** Времето изтече, ориентирайте се към приключване.

 **Г-н Б. Никифоров:** Ориентирам се към довършване, 3 изречения още. В предложението на г-н Белоев да отхвърлите нашето предложение е записано, че създаването на такъв контролен орган, аз подчертавам, че това не е санкциониращ орган, това е контролен орган, който да ходи да проверява и да сигнализира. Записано е, че като основа на ..., основен мотив да не бъде допуснато създаването му, че щял да дублира други институции. Ами как тогава е създадена КООРС? КООРС изцяло дублира една част на полицията. Как е създадена? Как е създадена Фондация „Русе-град на свободния дух“? (коментар от зала не се чува) Ами, да, изцяло дублира функциите на отдел „Култура“ в общината.

 **Чл.-кор. проф. Хр. Белоев:** Три изречения, те станаха повечко.

 **Г-н Б. Никифоров:** Привършвам и искам да помоля, от вас зависи дали това безобразие ще спре.

 **Чл.-кор. проф. Хр. Белоев:** Благодаря.

**20 Точка**

**Изказване на Мариян Димитров – вх.№ 21/12.01.2017 г.**

 **Чл.-кор. проф. Хр. Белоев:** Давам думата за изказване на Мариян Димитров по следващата точка.

 **Г-н М. Димитров:** Уважаеми общински съветници, уважаеми господин Председател, уважаеми господин Кмете, правя изказване относно предложение на местна гражданска инициатива за създаване на постоянно действащ обществен съвет по екология към Община Русе. В проектът за решение на председателя на общинския съвет Христо Белоев се предлага да не се приеме направеното от гражданите предложение, защото същото било незаконосъобразно. Нашето предложение е ..., целесъобразно и законосъобразно, с изключение на някои искания, които се предвижда общинския съвет да даде на обществения съвет повече права, отколкото той самия има, но това може да бъде променено. Няма никакви пречки обществения съвет да съществува като помощен консултативен орган по въпроси на екологията към кмета на община Русе. Неговите членове ще подпомагат работата на кмета и общината като изразяват становища на структурите на гражданското общество по тези въпроси. Подобни обществени съвети има създадени, както към всички централни административни органи, така и към много общински съвети. Това е възможност общинския съвет да откликне адекватно на обществените очаквания за по-голяма откритост и прозрачност по въпросите на екологията, както и за по-голямо участие на представителите на структурите на гражданското общество в местната общност и местната общност при управление на Община Русе. Приетата от Общински съвет-Русе през месец септември 2016-та декларация по повод зачестилите обгазявания в град Русе ще остане поредното камуфлажно действие, ако тя не се изпълни със съдържание и гаранция за граждански контрол. Досега в общинският съвет да внесени 4 подписки по различни въпроси, две са отхвърлени директно с гласуване, при тази за обществения посредник все още няма резултат. Мнозинството на ГЕРБ блокира 2 пъти избора му, но това не се потрети. По другата подписка за обществен съвет, въпреки че има изготвен правилник от общинския съветник Анастас Георгиев в предния мандат, има ваше решение 561 от 2013-та допълнено с решение 661 от 2013-та, чийто срок за изпълнение изтече на 31.10.2013, този правилник не е внесен умишлено за обсъждане и приемане, като решението стои неизпълнено повече от 3 години. Няма нищо лошо Община Русе да има обществен съвет, в който гражданите да могат да разговарят спокойно и продуктивно с местната власт по проблемите на екологията. В противен случай следват протести и крясъци под прозорците на кметската канцелария. В отчетът за мандата си президента Плевнелиев, избран с листата на ГЕРБ се похвали, че най-голямата му заслуга е създаването на Обществени съвети за граждански контрол. Той каза още, гражданския контрол работи срещу олигархията. Аз бих добавил, който работи срещу гражданския контрол, работи за олигархията. Вие в Русе за олигархията ли работите? Нормално ли е френския посланик да оказва натиск на длъжностни лица и те да не са сезирали прокуратурата и службите? Нормално ли е френския завод да спонсорира общинската фондация „Русе-град на свободния дух“, общината да си затваря очите, а русенци да дишат мръсен въздух? Нормално ли е с част от тези пари, определени за реклама да се използват, за да лъскаме имиджа на кмета и да се купуват медиите, преграждайки пътя на опозицията и гражданското общество в публичното пространство? Ако имаше граждански контрол това нямаше да се случи. Ако имате съвест подкрепете предложението на гражданите. Благодаря.

**21 Точка**

**Предложение от местна гражданска инициатива за създаване на постоянно действащ обществен съвет по екология към Община Русе, състоящ се от всички желаещи неправителствени организации, регистрирани на територията на общината**

 **Г-н Дим. Кънчев:** Следващата точка в дневния ред предложение от местна гражданска инициатива докладва проф. Белоев.

 **Чл.-кор. проф. Хр. Белоев:** Предложението внасям в качеството си на председател на общинския съвет, тъй като е постъпила подписка от 57 подписали се съграждани наши, 51 са коректните записи. Това няма никакво значение, тъй като и 10 подписа да има ние сме длъжни да вземем отношение. Само няколко неща искам да кажа, темата за екологията и за въздуха на Русе, тя е обща тема и общинския съвет показа загриженост по този въпрос с декларацията. И както тук се казва от Мариян Димитров, тая декларация предполагам, че никой от общинските съветници не си е помислял, че може само да остане като декларация, а всеки с действията си ще прави, каквото е необходимо да се решава този въпрос. Тази болна за русенци тема, която датира много назад в годините и всички много добре я знаем не бива да я използваме по различни поводи и цели, и всеки да си прави някакви дивиденти. Или в случая да казваме, то имаше една приказка „ Както дявола чете евангелието“. Предложението да се откаже, както е предложението, че не приема предложението за сформиране на такъв съвет, те мотивите много ясно са казани защо. Тъй като в началото да доклада е посочено точно какво се иска в подписката, а се искат неща този съвет да прави, които няма как той да ги има като правомощия, те не са законосъобразни, няма кой да ги делегира тия права и има съответни органи, институции, които ги правят тия дейности, до там опират нещата. Сега, другият въпрос за създаване на обществен съвет, това е съвсем друга тема, тук дискутираме създаване на обществен съвет с правомощията, които искат гражданите в подписката. И е ясно, че то няма как да стане и юристите са го описали защо не може да стане. Как да направим ..., тук се иска обществения съвет да стане със заповед на кмета. Ами той обществения съвет, разсъждавам вече, той може да бъде създаден, ситуиран по някакъв начин от неправителствени организации, от граждани, които да се сформират като такъв и с дейностите си да подкрепят дейността на общината, общинския съвет и всички институции, които имат отношение по този въпрос. Той може да бъде създаден и със заповед на кмета, но да изпълнява, да има определени дейности в работата си, които може да ги върши и които наистина ще бъдат в подкрепа на общинската администрация и на тези институции. И в тази връзка, с това предложение и отхвърляне на предложението за обществен съвет темата не се изчерпва за създаване на обществен съвет по екология. Напротив, тя е отворена, може да се дискутира и да се види какво ще прави един такъв орган, какви правомощия ще има, по какъв начин ще подпомага дейността на общинския съвет и на общината, и на РИОСВ или на другите институции. Така, че по тая тема нека да не спекулираме, а да видим какво можем да направим заедно и то да е в интерес на русенци и този въпрос да бъде решаван. Това, че се показаха, пак само ще коментирам и за Монтюпе и за други едва ли има някой тук в залата, едва ли някой друг в града ще намерим, който не иска да се реши въпроса с въздуха. И трябва да си обединим усилията и виждаме, че се правят такива действия. Има един материал в допълнение към това предложение от общинска администрация какво е свършено по тези въпроси в последните месеци. И нека да гледаме напред, да видим какво можем да правим, но по предложението проекта за решение е това, което можем да предложим. На две от комисиите имаше предложение за отпадане на точки, ако тук се дискутира ще обсъдим и това. Благодаря, на този етап подкрепям предложението.

 **Г-н Дим. Кънчев**: И аз благодаря. Колеги, иска ли някой да вземе отношение? Дауд Ибрям, заповядайте.

 **Г-н Д. Ибрям**: Уважаеми г-н Председател, уважаеми колеги, чувствам се задължен като председател на комисията по екология да взема отношение по този въпрос. Принципно ние като политическа сила и лично аз нямаме нищо против да има такъв обществен съвет към Община Русе и да подпомага дейността на кмета и на общинския съвет, включително и всички въпроси, които са болни и належащи за град Русе. Но съм против във формата, в която бяха подадени тези документи и с правомощията и начина, по който бяха изложени там. Тоест, трябва да има ясен и точен правилник или устав да го наречем, който да регламентира дейността и работата на този обществен съвет, и да даде ясни правила по какъв начин ще функционира във времето. Иначе аз като председател на комисията и като общински съветник, и като гражданин, и като представител на политическа партия сме „за“ такъв обществен съвет към община Русе, но не и във формата, в която са поднесени сега нещата. Благодаря ви.

 **Г-н Дим. Кънчев**: Други желаещи? Иво Пазарджиев.

 **Г-н Иво Пазарджиев**: Уважаеми колеги, по отношение на внесения от председателя на общинския съвет материал първо искам да направя една бележка, че проекта за решение е в 3 точки, но липсва трета точка. Там, където е изнесен абзаца това е 3-та точка. По отношение на 1-ва точка, това не е еднолично решение на председателя на комисия ЗОРС беше ..., имаше дълъг дебат, в който колегите дискутирахме, че няма как да вменим на кмета да издаде заповед, за която той няма такива правомощия. По отношение на 2-ра точка, на комисиите, на които аз съм член младежки дейности и спорт и ЗОРС беше гласувано 2-ра и 3-та точка да отпаднат. Аз го предлагам тия точки да отпаднат като в момента мотивите ми са следните: по отношение на 2-ра точка, на заседанието на постоянната комисия по земеделие и екология да бъдат канени представители на заинтересованите НПО-ции. Първо, да не е ясно кой е този кръг лица, които трябва д поканим, тъй като според мен всеки гражданин е заинтересован от чистотата на въздуха и няма човек в тази зала, който да не милее по тази тема. Отделно, няма как да гласуваме такъв текст, тъй като в ЗМСМА чл. 28 , ал. 1 и ал. 2, казват, че заседанията на общинския съвет и неговите комисии са открити. Гражданите могат да присъстват на заседанията на общинския съвет и неговите комисии като заемат специално определените за тях места. Глупаво е да гласуваме текстове, които ги има в ЗМСМА. А по отношение на 3-та точка, това може да бъде обект също на някаква декларация, препоръката ни, но не и на решение. Благодаря ви. Предлагам тези точки да отпаднат 2-ра и 3-та.

 **Г-н Дим. Кънчев**: Сега, има ли всъщност 3-та точка? (коментар от зала не се чува) Последният абзац е всъщност 3-та точка. Други желаещи, колеги, има ли за изказване? Александър Неделчев, заповядайте.

 **Г-н Ал. Неделчев**: Благодаря, господин Председател, уважаеми колеги, уважаеми господин Кмете, аз ще се присъединя към казаното от господин Дауд Ибрям. Още повече, че ние заедно с него сме работили като членове, аз бях и председател дори на този първи и единствен по рода си обществен съвет в Русе изграден по чистота и екология, който работи няколко години. Свърши мисля доста полезна работа, включително и на прокуратурата отворихме работа с материалите, които предоставихме тогава за установени нарушения. И по принцип съм „за“ да има такъв орган, само че той няма как да бъде изграден на основата на това, което са внесли уважаемите ни съграждани, тъй като беше казано вече, аргументите проф. Белоев ги каза, това е правно, законово недопустимо. Това не пречи и аз апелирам и към господин кмета да прецени, ако формата на координация на дейността на територията на общината има нужда от такъв съвет обществен занапред, той има пълните правомощия да създаде. Разбира се със съвсем други права и отговорности от тези, които бяха предложени към момента и той наистина да бъде в помощ при координиране на така и институционалните усилия, и на обществените организации за подобряване чистотата на въздуха.

 **Г-н Дим. Кънчев:** Благодаря. Други желаещи? Няма, давам думата на вносителя.

 **Чл.-кор. проф. Хр. Белоев:** Благодаря на колегите, които се изказаха. Предложението, което прави, то не е еднолично, а е от председателския съвет и когато има такива въпроси те винаги се обсъждат на председателски съвет и тогава ги внасям. Приемам да отпадната 2-ра и 3-та точка, тъй като наистина заседанията са открити, а 3-та точка, тя е препоръчителна и едва ли ние можем, има пожелателен характер, така че приемам, остава само 1-ва точка.

 **Г-н Дим. Кънчев:** Благодаря. Ами в такъв случай процедура на гласуване, така както последно се реши, решението е от една точка, 1-ва точка.

**Ръчно гласували:**

**Г-н Д. Ибрям – „за“;**

**Г-н А. Джелил – „за“;**

**Г-жа М. Димитрова – „за“**

**Д-р Ерв. Чакърян – „за“**

**КВОРУМ – 44. С 42 гласа „за”, 2 „против” и 0 „въздържали се” се прие**

**РЕШЕНИЕ № 432**

 На основание чл.21, ал.1, т. 23 от ЗМСМА и чл. 52, ал. 2 от ЗПУГДВМС, Общинският съвет реши:

1. Не приема направеното предложение чрез Подписка вх. № 730/18.09.2015 г. от местна гражданска инициатива.

 **Чл.-кор. проф. Хр. Белоев:** По какви причини се получи това или ... (коментар от зала не се чува) Не, не системата работи добре.

**22 Точка**

**Питания**

 **Чл.-кор. проф. Хр. Белоев:** Пенчо Милков и Галин Григоров, кой ще ... Пенчо Милков.

 **Г-н П. Милков:** Уважаеми колеги, ще ви запозная с питане, което е от двама общински съветници ...

 **Чл.-кор. проф. Хр. Белоев:** Недейте връща устройствата, тъй като постъпи предложение да караме без почивка и трябва да го гласувам след малко, недейте връща устройствата.

 **Г-н П. Милков:** ... питането, което ще ви прочета е от двама общински съветници, от колегата Галин Григоров и от мен. Относно предприетите мерки по чл. 64, ал. 4 ЗУО от Община Русе за намаляване на отчисленията, които тя плаща по чл. 61 и 64 ЗУО. Уважаеми господин Стоилов, в мотивите Ви за вдигане на местния данък върху недвижимите имот се съдържа обезпокоителна информация във връзка с балансирането на бюджета на Община Русе, като се сочи, че един от съществените разходи всяка година е отчислението, което общината е задължена да прави по чл. 61 и 64 ЗУО. Изнасяте данни, че за 2016 г. сумата е над 2 500 000 и очаквате за 2017 да е над 3 200 000 лв., за 2018 над 4 100 000 лв., за 2019 над 5 290 000 лв. Правят се опити от общината да се осигурят приходи в бюджета, като това става за сметка на вдигане таксите за детските градини и яслите и местния данък върху недвижимите имоти, като се приема, че тези отчисления ще съществуват и следващите три години. Ние не сме съгласни с това Община Русе да продължава да заплаща отчисления, при положение, че са предвидени законови възможности да бъдат съществено редуцирани или дори премахнати отчисленията. Отчисленията са предвидени като мярка, за да бъдат принудени общините да предприемат определени мерки. По тази причина, в чл. 64, ал. 5 от ЗУО е предвидена възможност за две намаления, всяко, от които по 50%, които могат да доведат до пълно отпадане на задължението за внасяне на отчисления. Община Русе попада в едно Регионално сдружение за управление на отпадъците с общините Ветово, Иваново, Сливо поле и Тутракан. Приета е Наредба № 7 от 2013 г. за реда и начина за изчисляване и определяне размера на обезпеченията и отчисленията. В чл. 31, ал. 1 от ЗУО законодателят е посочил целите, които да бъдат изпълнени във всеки от регионите, а в § 15 от ЗУО са регламентирани и преходните срокове за това. Съгласно Постановление № 209 от 2009 г. за осигуряване на финансиране за изграждането на регионалните системи за управление на битовите отпадъци, на регионалните съоръжения за предварително третиране на битови отпадъци и за закриване на общински депа за битови отпадъци Русе попада в Приложение № 2 към чл. 5, сред регионите съгласно Националната програма за управление на дейностите по отпадъците, в които следва да се изградят съоръжения за предварително третиране в рамките на регионалните системи за управление на отпадъците. С посоченото постановление на Министерския съвет са определени е средства за тези дейности. Желаем да получим отговор, както устно, така и писмено на предстоящата на сесия на Общински съвет – Русе. С оглед на изложеното, на следните въпроси: предприела ли е Община Русе самостоятелно или като част от Регионалното сдружение за управление на отпадъците мерки и какви за изпълнение на поставените от закона цели? Общото събрание на Регионално сдружение за управление на отпадъците взело ли е решение за разпределяне на задълженията между отделните общини и ако е взело, какви задължения следва всяка една община да изпълни? Изпълнила ли е Община Русе своите задължения? Постигнати ли са етапни цели, посочени в ЗУО? Ако да – кои са постигнати, ако не – защо? Какви точно мерки следва да се предприемат, за да влязат в сила облекченията по чл. 64 от ЗУО за Община Русе, кои от тях са изпълнени, кои – планирани? Какви средства са необходими, за да се изпълнят напълно изискванията по чл. 64 от 5 ЗУО, каква част от тях са осигурени и от къде? И как Община Русе е планирала във времето дейности и средства за постигане на поставените от ЗУО цели и редуциране на отчисленията? След като чуя отговора си, ще си запазя правото за становище и уточняващи въпроси.

 **Чл.-кор. проф. Хр. Белоев:** Благодаря. Госпожа Кръстева от името на кмета.

 **Г-жа Н. Кръстева:** До Пенчо Милков – общински съветник, до Галин Григоров – общински съветник с копие до господин Христо Белоев – председател на ОбС-Русе. Относно Питане за предприети мерки по чл. 64, ал. 5 от ЗУО от Община Русе за намаляване на отчисленията по чл. 60 и чл. 64 от ЗУО. Уважаеми господа, във връзка с постъпило питане в общинска администрация писмо с вх.№ 06-01-181/20.12.2016 г., Ви уведомявам следното: първо - Предприела ли е Община Русе самостоятелно или като част от РСУО мерки и какви, за изпълнение на поставените от закона цели? Задълженията на общините в областта на управлението на отпадъците, произтичащи от Закон за управление на отпадъците (ЗУО) се изпълняват на регионален принцип. Общините, включени във всеки от регионите по чл. 49, ал. 9 от ЗУО създават една регионална система за управление на отпадъците на територията на съответния регион.

Разпоредбата на чл. 31, ал. 1 от ЗУО определя национални цели, които трябва да бъдат постигнати във всеки от регионите за управление на отпадъците в Република България до 1 януари 2020 г. За да се постигне този резултат е необходимо в съответните региони за управление на отпадъците да има въведени системи за разделно събиране и изградени съоръжения, и инсталации, които да осигурят изпълнение на задълженията на общините за постигане на посочените цели за рециклиране на битовите отпадъци – инсталации за компостиране, инсталации за предварително третиране или анаеробни инсталации. Количеството на разделно събраните и оползотворените битови биоотпадъци се зачита при изпълнение на целите за ограничаване на количеството депонирани битови биоразградими отпадъци по чл. 31, ал. 1, т. 2 от ЗУО от общините в съответното Регионално сдружение за управление на отпадъците. В частност компостиращите и анаеробните инсталации за третиране на разделно събрани битови биоразградими отпадъци, осигуряват допълнителен капацитет за рециклиране на отпадъци (като вид оползотворяване), поради което имат принос към постигането на целите за разделно събиране и оползотворяване, и същевременно допринасят за намаляване на количеството депонирани битови отпадъци. Приложение № 4 на Националната програма за управление на отпадъците (НПУО) съдържа списък на Регионалните сдружения за управление на отпадъците, в които могат да се изградят инсталации за компостиране и/или инсталации за анаеробно разграждане. Всички региони за управление на отпадъците, изброени в Приложение № 4 от са обследвани във възложения от МОСВ анализ, като са взети предвид всички налични съоръжения и инсталации, част от регионалните системи за управление на отпадъците в тия региони, включително изградените в тях компостиращи инсталации и друг тип инсталации за третиране на биоотпадъци или биоразградими отпадъци, налични към момента на изготвянето на НПУО и допълнително актуализирани към края на 2015 г. Целта е от общото количество биоразградими отпадъци на територията на Регионалното сдружение за управление на отпадъците да се обособи количеството на битовите биоразградими отпадъци, годни за анаеробно третиране, които могат да бъдат събрани разделно от общините, като се изключи количеството битови биоразградими отпадъци, постъпващи на други инсталации, в частност за компостиране и предварително третиране. Община Русе изпълнява целите относно подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата, посредством договор за сътрудничество в областта на разделното събиране на отпадъци от опаковки с „Екопак България“ АД от дата 07.05.2009 г. и Договор № 1401 от дата 03.05.2016 г. за учредяване право на строеж на сепарираща инсталация на „Топлофикация Русе“ ЕАД. Община Русе е възложила разработване на Програма за развиване на система за разделно събиране на отпадъци от опаковки в цветни контейнери на територията на Община Русе за тригодишен период 2016-2018 г. и организира кампании за привличане на насeлението за активно участие в разделното събиране на отпадъците. По отношение на целите за ограничаване на количеството депонирани биоразградими битови отпадъци, Община Русе има подготвен проект за изграждане на компостираща инсталация, като успоредно изготви проучване на нагласите на населението по отношение на разделното събиране на биоразградими отпадъци и употреба на компост и след финансов анализ на възможностите ще започне изграждането й. В началото на 2017 г. предстои управляващият орган на Оперативна програма „Околна среда 2014-2020 г.“ да обяви процедура за директно предоставяне на безвъзмездна финансова помощ за изграждане на инсталация за анаеробно разграждане на биоразградими отпадъци. Регионално сдружение за управление на отпадъците на регион Русе е допустим бенефициент като Община Русе като водещ партньор е в процес на подготовка на проектно предложение. Впоследствие ще стартира изграждането на анаеробната инсталация, което ще доведе до отклоняване от депониране на 15 000 тона годишно разделно събрани биоразградими отпадъци. По 2-ри въпрос - Общото събрание на РСУО взело ли е решение за разпределение на задълженията между отделните общини и ако е взело, какви задължения следва всяка община да изпълни? Регионално сдружение за управление на отпадъцитеРусе предстои да вземе решение за разпределение на задълженията между отделните общини, след изготвянето на морфологични анализи на състава и количеството отпадъци на територията на всяка община член на сдружението. Към настоящият момент Община Русе е в процес на обявяване на процедура по избор на изпълнител за разработване на морфологичния анализ на Община Русе. Съгласно Договор № 1401 от дата 03.05.2016 г. за учредяване право на строеж на сепарираща инсталация „Топлофикация Русе“ ЕАД има задължение най-късно до 31.07.2017 г. да въведе в експлоатация инсталацията. На основание чл. 11 от горепосочения договор „При неизпълнение на целите по чл. 31, ал. 1 от ЗУО, „Топлофикация Русе“ ЕАД заплаща разходите за депониране на битовите отпадъци на територията на Регионално депо за неопасни, инертни и опасни отпадъци, обслужващо общините Русе, Ветово, Иваново, Сливо поле и Тутракан, в т.ч. отчисленията по чл. 60 и чл. 64 от ЗУО“. Като тук обръщам внимание, че този договор бе подписан със санкцията на общинския съвет. При изготвянето на проектното предложение на Община Русе за изграждане на компостираща инсталация е взето Решение на общото събрание на Регионално сдружение за управление на отпадъците на регион Русе: „Съгласно  чл. 31, ал. 1, т. 2 от ЗУО ...

 **Чл.-кор. проф. Хр. Белоев**: Моля за тишина в залата.

 **Г-жа Н. Кръстева**: ... чрез изграждане на компостираща инсталация за зелени отпадъци, да постига минимум 6000 тона или 55% от общата цел за отклоняване на 11 000 тона биоразградими отпадъци към 2020 г. Анаеробната инсталация за третиране на биоразградими отпадъци ще е с капацитет минимум 15000 тона, с което Регионалното сдружение за управление на отпадъци Русе ще постига целите, както по чл. 31, ал. 1 т. 2 от ЗУО, така и целите по чл. 8, ал. 1 от Наредбата за разделното събиране на биоотпадъци до 2025 година.“ По въпрос 3 - Постигнати ли са етапните цели, посочени в ЗУО? Етапните цели, съгласно ЗУО ще бъдат изпълнени след изграждането на сепарираща, компостираща и анаеробна инсталация. Постигането на целите заложени в законодателството неслучайно са поетапни, а именно поради факта, че изграждането на една инсталация е предшествана от прединвестиционни проучвания, анализи – финансови и икономически, идейно и работно проектиране, кандидатстване за европейско финансиране, процедури по ЗОП за избор на изпълнител за строителството и реализацията на СМР. За всички тези дейности са необходими, както финансови ресурси, така и оперативно време. По въпрос №4 - Какви по точно мерки следва да се предприемат, за да влязат в сила облекченията по чл. 64 от ЗУО? Община Русе е предприела мерки за изграждането и на трите инсталации, като след изготвяне на съпътстващата документация по чл. 27, ал. 6 от Наредба №7 за реда и начина за изчисляване и определяне на размера на обезпеченията и отчисленията, изисквани при депониране на отпадъците, ще подаде заявление по ал. 3 до Директора на РИОСВ-Русе да заплаща намален размер на отчисленията по чл. 20, ал. 1, т. 1 и ал. 2 в съответствие с ал. 1 и 2. По 5-ти въпрос - Какви средства са необходими, за да се изпълняват напълно изискванията по чл. 64, ал. 5 от ЗУО? Средствата, необходими за изграждане на сепарираща инсталация са осигурени, чрез учредяване, учреденото право на строеж на „Топлофикация Русе“ ЕАД. Община Русе преразглежда вариантите за финансиране на компостираща инсталация за зелени отпадъци и след финансов анализ на възможностите ще започне изграждането й. Инсталацията за анаеробно разграждане на биоразградими отпадъци ще се осъществи чрез договор за безвъзмездна финансова помощ по ОП „Околна среда 2014-2020 г.“ По въпрос № 6 - Как Община Русе е планирала във времето дейности и средства за постигане на поставените от ЗУО цели и редуциране на отчисленията? Отговаряме следното, съгласно Договор № 1401 от дата 03.05.2016 г. за учредяване право на строеж на сепарираща инсталация „Топлофикация Русе“ ЕАД има задължение най-късно до 31.07.2017 г. да въведе в експлоатация инсталацията. До месец април 2018 г. е предвиден срока за подаване на проектното предложение на Регионалното сдружение за управление на отпадъците Русе за изграждането на анаеробна инсталация. Същото е последвано от двумесечно оценяване от УО на ОП „Околна среда“, като до края на 2018 г. ще стартира процедура по избор на изпълнител на СМР. В прединвестиционното проучване Регионалното сдружение за управление на отпадъците Русе ще изготви обосновка за определянето на капацитета на анаеробната инсталация, както и на капацитета на подобектите за последваща стабилизация на ферментационния продукт, както и инсталация, съоръжение за подготовка и/или за употреба (оползотворяване) на получения горим газ (за очистване на биогаза, съхраняване на газ, бутилиране на газ, за производство на топлинна и/или електрическа енергия ). Обосновката ще се изготви въз основа на съответните актуални анализи на морфологичния състав на битовите отпадъци, генерирани на територията на всички общини от Регионалното сдружение за управление на отпадъците Русе, които ще бъдат обслужвани от инсталацията. Също така и на база на прогнозите за образуваните отпадъци и тогава ще бъде взето решение на Общото събрание на Регионалното сдружение по чл. 26, ал. 1, т. 4 и т. 6 от ЗУО. Въз основа на обосновката и анализите ще се изготви и индикативен опис на необходимите съоръжения, оборудване и техника поотделно за инсталацията и за подобектите. За компостиращата инсталация има готов проект. След анализ на състава и количеството биоразградими отпадъци и капацитета на анаеробната инсталация, както и финансов анализ ще се прецени има ли необходимост от допълнителна инфраструктура на територията на Община Русе. Ако е налична необходимост, за да се постигнат целите по чл. 31, ал. 1 , т. 2 от ЗУО ще се стартираме процедури по избор на изпълнител на СМР. С уважение – Пламен Стоилов.

 **Чл.-кор. проф. Хр. Белоев:** Благодаря. Господин Милков имате ли отговор? Да, заповядайте.

 **Г-н П. Милков:** Уважаема госпожо Кръстева, благодаря ви за отговора, запознах се и предварително подробно с него. Колеги, става дума за огромен камък, който общината бягайки влачи след себе си. Както казах след 2 години ще се дадат 5 200 000 лева отчисления по тоя закон годишно. Затова този дълъг отговор и дългия въпрос, считам че са една от основните теми на днешното заседание. Аз имам един такъв допълващ въпрос, таз информация научих, проверявайки в интернет свободно информацията, която е дадена след подаването на питането иначе щях да я подам. На 7.11.2016 г. в интернет е публикуван списък на кандидатите, чиито предложения са предложени за отхвърляне и там един документ от 49 страници, на 39-та страница се вижда предложението на Община Русе, изпратено в МОСВ по отношение на компостиращата инсталация, което в отговора се пише, че се подготвя, то е отхвърлено. И нещата, които ще прочетете там за страница и половина са ... кратки неща. Ще ви зачета само – предложението не отговаря на критериите за административно съответствие и допустимост, дори е подадено от друго лице, не от кандидата. Под съмнение е достоверността на данните, заложени са грешни базови стойности, предоставената техническа документация не отговаря на актуалната нормативна уредба и още много. В тоя списък е написано, че може да се подаде по проекта възражение. Моят първи уточняващ въпрос е ние възразили ли сме и какво се е случило? И след това във връзка с това проверих кой е подготвил проектното предложение, има договор за обществена поръчка, с консултант, който взема 360 000 лв. за подготовка на това проектно предложение. По тоя договор до момента са платени, би трябвало да са платени 60 000, по клаузата му за плащане, 30 при подписване и 30 като ви е дал проекта. Тука отварям скоба не се изказах по програмата за младежта, тя си тръгна г-жа Петрова, но тя е подсигурена с 16 000 лева за тая година, 16, а ние само по тоя договор вече сме платили 60 за предложение, което меко казано е осмяно. И вторият ми въпрос е по този договор ще търсим ли някакво възстановяване на тия суми? Благодаря ви.

 **Чл.-кор. проф. Хр. Белоев:** Да, благодаря. Госпожа Кръстева.

 **Г-жа Н. Кръстева:** Господин Милков, по доуточняващите въпроси, въпреки че единия е така от бих казала техническа сложност, бих могла да подчертая следното: Община Русе беше подала проектно предложение, както знаете няма процедура, която да не е отворена и Община Русе да не се е погрижила да кандидатства по нея. И аз ще си позволя да бъда малко по-остра и да кажа следното, ние не случайно ви зачетох, че заплатихме и за да проучим предварително нагласите на хората за разделно събиране на отпадъците, защото това щеше да ни донесе едни допълнителни 8 точки при разглеждането на проектното предложение. Последва една среща в МОСВ, при която видите ли беше разяснено на всички големи общини подали проектни предложения, че процедурата е била разработена на конкурентен подбор и министерството едва ли не е счело, че допустими бенефициенти по-добре да не са големите общини, а по-малките. Така, че подчертавам, това че министерството не е огледало нещо, Община Русе категорично няма вина за това. Всичките големи общини, които бяха похарчили пари, бяха се погрижили, за да кандидатстват по тая процедура им беше обявено, така че поради факта, че МОСВ променя индикаторите на програмата ние всички ставаме недопустими бенефициенти. Така, че категорично мога да отговоря и на това, което Вие питате и резонно го питате, че тук препъни камъка е МОСВ.

 **Чл.-кор. проф. Хр. Белоев:** Благодаря. Процедурно предложение от Димитър Кънчев.

 **Г-н Дим. Кънчев:** Правя предложение колеги, във връзка с почивката, която ни се полагаше в 11 часа. Ние я пропуснахме така или иначе, да не я правим, да продължим със следващите 2 точки, които са последни от дневния ред. Правя това предложение да не прекъсваме, да продължим, да свършим тези 2 точки и тогава.

 **Чл.-кор. проф. Хр. Белоев:** Подлагам на гласуване предложението да караме без почивка. Режим на гласуване.

**КВОРУМ – 37. С 37 гласа „за”, 0 „против” и 0 „въздържали се” се прие**

 **Чл.-кор. проф. Хр. Белоев:** Питане от Иво Пазарджиев, заповядай. Докато Иво дойде до микрофона две съобщения, след като приключим комисията по Наредба 17 в кръгла зала ще заседава и след като приключим всеки един да мине през 3 етаж в канцеларията да получи материалите за сесията на 31-ви.

 **Г-н Иво Пазарджиев:** Уважаеми господин Кмете, през миналите дни получих множество оплаквания от граждани във връзка с дейността на автобусните превозвачи на територията на община Русе. Според, ползващите обществен транспорт снеговалежа, на който бяхме свидетели много от автобусите са се движили със закъснение и не са спазвали разписанията си. Някои от автобусите, обслужващи линиите от град Русе до население места от община Русе са отказали да пътуват, въпреки че пътищата не са били затворени. Моите въпроси са следните: има ли предвидени санкции спрямо автобусните превозвачи за нарушаване на разписанията за движение? Как се контролира спазването на утвърдените разписания? Има ли установени нарушения на разписанията от страна на автобусните превозвачи и какъв е размера на наложените санкции? И по какъв начин биват информирани гражданите за закъснение от утвърденото разписание или затова, че определена линия извънредно няма да бъде изпълнена в съответен ден?

 **Чл.-кор. проф. Хр. Белоев:** Благодаря. Госпожа Кръстева.

 **Г-жа Н. Кръстева:** До господин Иво Колев Пазарджиев, общински съветник при ОбС-Русе, относно обслужването с обществен транспорт по време и след снеговалежа на територията на Община Русе. Уважаеми г-н Пазарджиев, във връзка с Ваше питане с вх. № 06-01-3/13.01.16 г., в което поставяте въпроси относно обслужването с обществен транспорт по време и след снеговалежа на територията на Община Русе, Ви уведомявам следното: за периода 06.01. - 09.01. по направления: Басарбово, Мартен – Сандрово и Николово – Просена – Долно Абланово се изпълняваха всичките разписания. По направление Червена вода – Ново село – Хотанца, Тетово, Семерджиево, Ястребово и Бъзън, представляващо главен път I-2, част от Републиканската пътна мрежа, разписанията не бяха изпълнявани, поради затварянето на пътя от сектор „Пътна полиция“ при ОД на МВР. Закъснения в разписанията са регистрирани само по направление Мартен – Сандрово, поради задръстването от ТИР-овете в района на Дунав мост за същия период. По вътрешноградските маршрути, след натрупаната снежна покривка на 06.01.2017 г. са изпълнявани разписанията по всички линии, до където бе възможно обръщането на автобусите/тролеите и до разчистването на 09.01.17 г. на съответните крайни пунктове (обръщала). Поради обилният снеговалеж от 06.01. до 09.01.17 г. линия № 10 е изпълнявана до Чародейка – север, а не до Касева чешма. Предвид затварянето на главен път I-5, е част от Републиканската пътна мрежа, линия №16 е изпълнявана до Метро вместо до 16- ти км. По същата причина – затваряне на главен път I-2, част от Републиканската пътна мрежа, линия №33 е изпълнявана до спирка Дом майка и дете, а не до Образцов чифлик и ДЗС. До тези крайни пунктове движението бе възстановено на следващия ден – 10.01.17 г. За периода на неизпълнение на цитираните линии не се начислява субсидия от общинския бюджет на съответния изпълнител. На 09.01.17 г. по GPS системата е регистрирано закъснение в разписанията на линия №12 и линия №28, поради обърнати ТИР-ове и образувани задръствания по бул. „България“, както и нарушение в обслужването на кв. Чародейка на същата дата до 12,00 ч. за почистване и третиране с препарати на обръщалото. Като цяло не е допуснато непокриване на нито една линия. Цялостното изпълнение на разписанията по линии се следи ежедневно по следим по GPS системата и реагираме своевременно. По въпрос 1 – Има ли предвидени санкции спрямо автобусните превозвачи за нарушаване на разписанията за движение, В отговарям следното: в сключените договори за превоз има предвидени санкции за автобусните превозвачи за нарушаване на разписанията за движение. В раздел X „Неустойки“ за неспазване на разписанието са предвидени санкции, както следва: за нередовен курс, неспазване на разписанието са предвидени санкции 10% от размера на минималната работна заплата, а за неизвършен курс в размер на 20% от размера на минималната работна заплата. По въпрос 2 – Как се контролира спазването на утвърдените разписания? Спазването на утвърдените разписания се следи ежедневно чрез наблюдение по GPS система и изискваме своевременно от изпълнителите обяснение за причините в случай на отклонения от съответното разписание. Извършват се и проверки на място от мобилна група при констатирани задръствания, затворен участък от път, поради ПТП и др. По въпрос 3 – Има ли установени нарушения на разписанията от страна на автобусните превозвачи и какъв е размера на наложените санкции? През 2016 г. до настоящият момент има установени в процеса на работа нарушения на разписанията от страна на автобусните превозвачи, изразяващи се в неизвършени или нередовни курсове - общо - 59 бр. и наложени санкции в размер на 4 746 лв. По въпрос 4 – По какъв начин биват информирани гражданите за закъснения от утвърденото разписание или за това, че определена линия извънредно няма да бъде изпълнявана в съответен ден? Електронните информационни табла дават информация за часовете на пристигане на превозното средство на съответната спирка по неговите GPS координати. До настоящият момент не е регистриран случай на непокрита цяла линия, както и за голямо отклонение от утвърденото разписание (по-голямо от 10 мин.), което е видно от записите на автоматизираната система. Актуална информация за изпълнението на разписанията на вътрешноградските и междуселищни линии гражданите могат да получат от сайта на Община Русе в поле „Полезна информация“. Предвид обилният снеговалеж и образуваната за два дена 55 см снежна покривка, всички отговорни служители и институции изпълниха своите задължения и в града не бяха допуснати инциденти с тежки последствия. Подобни количества снеговалежи предизвикват сериозни затруднения в обществения живот не само у нас, но и в повечето европейски градове, за което в последните дни ежедневно научаваме от средствата за масова информация. Независимо от неблагоприятните атмосферни условия десетки служители положиха необходимите усилия за нормализиране на обществения живот в града. Извън отговорът на въпроса просто свеждам до вашето внимание една справка от Центъра за контрол и управление на градския транспорт, включително и днес, няма непокрити линии. Единствено в района на „Касева чешма“ се работи в момента по разчистване до обръщалото.

 **Чл.-кор. проф. Хр. Белоев:** Да, благодаря. Господин Пазарджиев.

 **Г-н Иво Пазарджиев:** Благодаря на г-жа Кръстева за отговора на питането. Преди да задам конкретните ми уточняващи въпроси искам да помоля и колегите общински съветници и част от администрацията, докато заместник-кмета говореше много от разговарят, боботят, което е неприятно за човека, който стои на трибуната тук. Конкретните ми въпроси са: има ли GPS-и на междуградските автобуси? И второто ми, то не е въпрос, по-скоро като препоръка, казвам го към автобусните превозвачи, ще Ви помоля и Вас, ако може да им предадете, за по-възрастните наши съграждани, които нямат възможност да ползват интернет, нека да сложат някакви брошури с разписанията в автобусите си. И третото, което ще кажа, използвам случая да ви сигнализирам от трибуната, на 12.01.2017 г. не е изпълнена линията Хотанца-Русе, която тръгва от 6 часа и същата линия от 7:30 Русе-Хотанца. В този ден не е бил затворен пътя, така че сигнализирам Ви от тук, вярвам, че ще вземете отношение.

 **Чл.-кор. проф. Хр. Белоев:** Да, благодаря. Госпожа Кръстева.

 **Г-жа Н. Кръстева:** Господин Пазарджиев, само втория въпрос уточняващ какъв беше, него не успях да запиша. ( коментар от зала не се чува) Не, първият Ви беше това. Вторият беше за ... (коментар от зала не се чува) Разбрах. Това, което по доуточняващите въпроси мога да отговоря е, че както знаете транспортния проект беше за градска ..., за условията на транспорта в градска среда. По спомен отговарям, че аналогично питане имаше преди няколко месеца, като ние говорихме, че ако е възможно този проект да бъде надграден впоследствие ще сложим такива и GPS в междуселищните автобуси, което обаче на сегашния етап не е допустимо. Относно информирането на гражданите, приемам забележката ще се помъчим по някакъв начин и с брошури да оповестяваме това. Относно това, което поставяте, неизпълнен курс Хотанца-Русе, бъдете убеден, че общинска администрация ще вземе отношение, ще направи съответните проверки. Няма нужда да ви информирам, че ще наложим санкции, не там е въпроса, ще вземем отношение в пълен обем, както винаги сме го правили.

 **Чл.-кор. проф. Хр. Белоев:** Да, благодаря. Господин Пазарджиев.

 **Г-н Иво Пазарджиев:** Благодаря на г-жа Кръстева. Удовлетворен съм от отговора, вярвам, че ще се вземат съответните мерки.

 **Чл.-кор. проф. Хр. Белоев:** Благодаря. Питане от д-р Константинова, Велизар Павлов, Иван Станев, Галин Ганчев, Стоян Янев и Росица Георгиева. Кой ще вземе отношение? Росица Георгиева, заповядайте.

 **Г-жа Р. Георгиева:** Уважаеми колеги, ще прочета питане от общинските съветници от Реформаторски блок относно състоянието на паметниците на територията на община Русе. Уважаеми г-н Стоилов, във връзка със сигнал, подаден от граждани установихме, че паметникът на Отец Паисий, намиращ се пред сградата на едноименното основно училище в Русе, е в лошо състояние и не е видно да са предприети мерки за неговото реставриране и поддържане. Върху фигурата на паметника се виждат множество пукнати, има снимки, ще помоля да ги заредят от администрацията, които са я разделили надлъжно на два и напречно на пет сегмента. От години липсва парче от Библията, която държи Отец Паисий, както и част от носа на скулптурата. Паметникът е изграден от русенския скулптор Владимир Владимиров ...

 **Чл.-кор. проф. Хр. Белоев:** Колеги, на компютъра, обърнаха се към вас да заредите снимки на паметника, а вие други неща правите.

 **Г-жа Р. Георгиева: ...** Паметникът е изграден от русенския скулптор Владимир Владимиров през периода 1932-1934 година и е първият в България паметник на Св. Паисий Хилендарски. Това ни дава основание да се гордеем, че изграждането на паметник на Отец Паисий в Русе е едно от нещата, които са се случили за първи път в България. За съжаление красивият и изящен паметник, с който се гордеем и който е една от най–елегантните творби в монументалния лик на града ни, е на път да се разруши и да бъде безвъзвратно загубен за русенци и българските граждани. Във връзка с това нашите въпроси към Вас, господин Стоилов, са следните: коя е службата в Община Русе, която се грижи за поддържането и реставрирането на паметниците? Обследван ли е от експерти паметникът на Отец Паисий? Изготвена ли е експертна оценка за състоянието на паметника? Какви действия ще се предприемат за реставрирането и поддържането на паметника? Какво е състоянието на паметника на българските моряци и на бюста на Любен Каравелов, които също са дело на скулптора Владимир Владимиров? Какви действия се предприемат за поддържане на декоративното осветление, осъществявано от лампи – тип пура, вградени в настилката около паметника на Свободата? Има ли информация за състоянието на всички паметници, които се намират на територията на община Русе? Какви действия се предприемат за поддържането и реставрирането на паметниците на територията на община Русе? Настоящето питане е на основание чл. 33, ал. 4 от ЗМСМА и на чл. 104 от Правилника на Общински съвет – Русе, молим да ни бъде отговорено устно и писмено. Ето го паметника и това, което прочетох.

 **Чл.-кор. проф. Хр. Белоев:** Да, благодаря. Заповядайте, арх. Бучуковска.

 **Арх. Жив. Бучуковска:** До общински съветници от Реформаторският блок, относно състоянието на паметниците на територията на община Русе. Уважаеми общински съветници, в отговор на Ваше писмо, Наш вх. №06-01-5 от 16.01.2017 г., относно състоянието на обекти на монументално и декоративно изкуство на територията на гр. Русе, с настоящото предоставям следната информация: въпрос 1: Коя е службата в Община Русе, която се грижи за поддържането и реставрирането на паметниците? Отговор: Община Русе осигурява дейности, свързани с опазването на недвижимите паметници на културата на територията на община Русе. В структурата на Община Русе има специализирана дирекция „Устройство на територията и контрол на строителството“ и отдел „Култура“ към Дирекция „Култура и образование“, в които работят съответните експерти, осъществяващи мониторинг, изучаване, опазване и популяризиране на паметниците на културата и участва с експертно становище при изпълнение на реставрационни дейности. Към Областен управител на област Русе има Постоянно действаща Междуведомствена областна комисия „Военни паметници“, която извършва дейности по съгласувани с Министъра на отбраната общи правила, осъществява координацията по въпросите за военните паметници в страната, включително изпълнението на дейностите и задачите по този закон от общината, физическите и юридическите лица, гражданските комитети и други и оказва съдействие за издирване, проучване, опазване, поддържане, възстановяване и изграждането им. Въпрос 2 - Обследван ли е от експерти паметникът на Отец Паисий? Паметникът на Паисий Хилендарски, се намира на ул. „Александровска“, в градинката пред Първо основно училище „Отец Паисий“. Автор на паметника е русенския скулптор Владимир Владимиров, съпруг на една от сестрите на поета Гео Милев и един от създателите на Клуба на културните дейци в гр. Русе. Година на завършване на паметника е 1930 г. По вид паметникът на Паисий Хилендарски е фигурален паметник. Паметникът има архитектурно скулптурен характер. Материалите, от които е направен паметникът на Паисий Хилендарски са гранит, варовик и мозайка, като е отлят от 6 модула. Височината на постамента е 1,00 м., а на самата скулптура – 2,00 м. Паметникът на Паисий Хилендарски е обследван от външни за Община Русе експерти – скулпторът Даниел Кънчев. Въпрос 3 - Изготвена ли е експертна оценка за състоянието на паметника? Към настоящия момент състоянието на паметника на Паисий Хилендарски е компрометирано и не добро. След извършен оглед от скулптора Даниел Кънчев са установени следните проблемни зони: две вертикални пукнатини, едната от гърдите надолу през постамента стигаща на около 20 см. от основата и другата в профил от кръста до основата; 4 хоризонтални пукнатини при технологичните връзки на модулите; множество малки диагонални пукнатини, запълнени с цимент или теракол евентуално при минали реставрация; липсващи детайли – нос и горен ъгъл на библията, държани от лявата ръка. Като пластичността на формата е започнала да се заличава (отмива се с времето), поради годността на материала. Предложени са няколко варианта за технологично реставриране: Вариант 1 – повърхностно запълване на пукнатините и липсващите детайли на място, но гаранцията е приблизително 1-2 години. Вариант 2 – снемане на отпечатък, отливане на гипсов модел, ретуш на модела, изработка на калъп и отливка на фигурата от материал. Възможните материали за направата са полимербетон или бронз. Препоръка направена от експерта е при възможност да се извърши демонтаж на паметника на Паисий Хилендарски с цел реставрацията му, като е задължително направа на нов постамент. Искам само да посоча, аналогичен пример с ремонта на фонтана със скулптурната фигура, известна като „Момчето с хидрата“, който е разположен в централна градска градина, в тревната площ, северно от Паметника на Свободата. Поради неблагоприятното въздействие на двата фактора – вода и време, оригиналната фигура на „Момчето с хидрата“, изработена също от мозайка, е била сериозно увредена. Вследствие на това се налага демонтирането й и към настоящия момент се съхранява в Историческия музей – Русе. На нейно място е поставено бронзово копие, дело на известния русенски скулптор Георги Радулов. Въпрос 4 - Какви действия ще се предприемат за реставрирането и поддържането на паметника? Община Русе предвижда стартиране на процес за обследване на всички от обектите на монументалното и декоративно изкуство на територията на гр. Русе. За обследването ще се привлекат външни за общината експерти, от сферата на културата, в т.ч. и представители на Съюз на Българските Художници (СБХ). Резултат от подробната изследователска и проучвателна дейност на експертите ще са подробни становища и предложения за реставрирането и поддържането на всеки един от обектите на монументалното и декоративно изкуство на територията на гр. Русе. Какво е състоянието на паметника на българските моряци и на бюста на Любен Каравелов, които също са дело на скулптора Владимир Владимиров? Отговор, паметник на моряка се намира в непосредствено над експозицията на Римската крепост „Сексагинта Приста“. Авторът на паметника също е русенския скулптор Владимир Владимиров. Година на създаване/откриване на обекта е 19 декември 1930 г. в двора на тогавашните флотски казарми, където по това време е базата на Дунавската флотилия - началото на Българските военноморски сили. Паметник на моряка е единственият по рода си в България. Той е символ на връзката между старото римско пристанище на река Дунав и създадената векове по-късно Дунавска флотилия – първият наш флот след Освобождението на България. След неговото възстановяване на сегашното си място се възражда и традицията празникът на флота да започва от град Русе. Бюст-паметник на Любен Каравелов се намира в двора на Второ основно училище „Любен Каравелов“, ул. „Велико Търново“ №19. Автор на бюст-паметника е отново русенския скулптор Владимир Владимиров. Годината на завършване на паметника е 1936 г. Композицията представлява бюст от бял местен камък – русенски варовик, върху архитектурен постамент, тип „Морена“. Скулптурната и архитектурната част са равностойни като обем. Като цяло бюст-паметникът на Любен Каравелов е грубоват и поставен в необосновано подходяща архитектурна среда. Върху долната част на бюста има стар надпис, височината на постамента е 0,99 см., а на бюста – 1,07 м. Въпрос 6 - Какви действия се предприемат за поддържане на декоративното осветление, осъществявано от лампи – тип пура, вградени в настилката около паметника на Свободата? Осветителните тела и осветителната система за ефектно художествено осветление на цялата градска градина е изпълнено по проект „Реконструкция, рехабилитация и модернизация на градска зона за отдих - централна градска градина“. Подкрепата за подобряване на градската среда по оперативна програма 2007-2013 г., финансирано от европейския фонд за регионално развитие и от държавния бюджет на Република България. Центърът на гр. Русе е групов паметник на културата №3 – Ансамбъл площад „Свобода“ от Национално значение, вписан в Списъкът на паметници на културата на територията на Община Русе с писмо №4809 от 16.10.1989 г. Към настоящият момент декоративното осветление около паметника на Свободата, се осъществява чрез осветителни тела тип „Пура“, вградени в настилката. Същите са компрометирани вследствие на конденз и влага, част от тях не функционират. Предвижда се обследване от експерти на Община Русе, който ще се извърши при подходящи метеорологични условия, с цел даване на компетентно становище с предложения за ремонт, подмяна или други целесъобразни решения. Въпрос 7 - Има ли информация за състоянието на всички паметници, които се намират на територията на община Русе? Отговор, Дирекция „Устройство на територията и контрол по строителството“ при Община Русе ...

 **Чл.-кор. проф. Хр. Белоев:** Моля за тишина.

 **Арх. Жив. Бучуковска: ...** разполага с Извадка от справочника за недвижимото културно-историческо наследство в област Русе, съдържащ списък на обектите на територията на община Русе със статут на недвижими паметници на културата по смисъла на чл. 12 от Закон за паметниците на културата и музеите, които съгласно §10, ал. 1 и §23, ал. 1 от Преходните и заключителните разпоредби на Закона за културата, притежават статут на национална културна ценност. Също дирекцията разполага с Картотека на обектите на монументалното и декоративно изкуство в Русенски окръг до 01.08.1974 г., изготвен от Комитет за изкуство и култура, Национална историческа програма за монументално и декоративно изкуство, Окръжен съвет за изкуства и култура – гр. Русе и Научен експедиционен клуб. За всеки обект има Информационна карта, която съдържа следните данни: Местонахождение / адрес или ориентири; Конкретна архитектурна и природна среда; Вид на произведението; Материал, техника; На кого е посветен обекта; Автор/ съавтор/ архитект; Кратка историческа или библиографска справка за героя или събитието; Описание на композицията; Размери и състояние; Година на възлагане и на завършване; Снимков материал. Въпрос 8 - Какви действия се предприемат за поддържането и реставрирането на паметниците на територията на община Русе? Благодарение на Вашата гражданска инициатива Община Русе ще създаде група от компетентни специалисти с представители на външни за Община Русе експерти, от сферата на културата, в т.ч. и представители на Съюза на българските художници. Те ще направят обследване на обектите на монументално и декоративно изкуство на територията на гр. Русе, с цел актуализация на Картотеката – предложения за допълване на нови обекти; предложения за отпадане на демонтирани обекти; състояние на обектите към момента на обследването; мерки за поддържане и подобряване състоянието на обектите, включително и чрез реставрация и консервация; актуализиране на снимковия материал и други.

 **Чл.-кор. проф. Хр. Белоев:** Благодаря. Росица Георгиева.

 **Г-жа Р. Георгиева:** Благодаря за отговора на архитект Бучуковска. Групата на общинските съветници е доволна от този отговор и се надяваме, че усилията, които ще положи общинска администрация ще доведат за запазването на паметниците, с които се гордеем. Благодаря.

 **Чл.-кор. проф. Хр. Белоев:** Благодаря. Питане от Владо Владов, заповядай.

 **Г-н Вл. Владов:** Уважаеми колеги, уважаеми представители на кметската власт, питането ми е свързано с обилния снеговалеж и започва така,след снеговалежа в началото на 2017 г. беше наблюдаван хаос във връзка с почистването на улици и пешеходни алеи на територията на гр.Русе. Поради зле почистените улици и нередовния градски транспорт много от гражданите бяха принудени да се движат пеша, за да достигат до работните си места. За съжаление, пешеходните алеи не бяха почиствани от натрупалия сняг. В повечето случаи единствените почистени пешеходни алеи бяха прилежащите към сградите, които са ангажимент на собствениците. В останалите места, където Община Русе е отговорна за почистването на натрупалия сняг до 15.01.2017 г. гражданите се придвижваха по отъпкани от тях пътеки. Дори при наличие на отъпкани пътечки, след преминаване на снегорините по централните улици, хората бяха принудени да изкачват високи преспи, за да достигнат до отъпканите пътеки. Това създава изключителни трудности на по-възрастните наши съграждани, за майки с детски колички и хората в неравностойно положение невъзможност за предвижване. Моите въпроси към Вас, господин Кмете, са следните: има ли ангажирана фирма за почистване на пешеходните и велоалеите и коя е тя? Има ли установени нарушения на договора от страна на фирмата-изпълнител? Какви санкции ще бъдат наложени при установени нарушения? Каква организация ще създадете, за да гарантирате безпроблемното придвижване на пешеходци, включително хора с увреждания и майки с детски колички? Благодаря.

 **Чл.-кор. проф. Хр. Белоев:** Благодаря. Госпожа Кръстева.

 **Г-жа Н. Кръстева:** До господин Владов Владов – общински съветник с копие до господин Христо Белоев – председател на ОбС-Русе, относно питане за снегопочистване на пешеходни и велосипедни алеи. Уважаеми г-н Владов. във връзка с постъпило питане в Общинска администрация писмо с вх.№ 06-01-6/16.01.2016 г., Ви уведомявам следното: по 1 въпрос - има ли ангажирана фирма за почистване на пешеходните и велосипедните алеи и коя е тя? Отговорът е следния, Община Русе има сключен договор ЗОП-21/01.06.2015 г. с изпълнител „РПС – Русе Пъблик Сървисиз“ ЕООД и предмет „Поддържане чистотата и проводимостта на дъждоприемните шахти, в т.ч. снегопочистване и зимно поддържане на териториите за обществено ползване на гр. Русе“. Съгласно задълженията по горепосоченият договор, изпълнителят извършва и дейностите по обществена хигиена и снегопочистване на тротоарите и велоалеите на територията на гр. Русе. Община Русе има сключен договор по ЗОП-19,20,21,22/02.04.2014 г. с изпълнител „Консорциум Паркстрой“ ДЗЗД и предмет „Поддържане и облагородяване на зелените площи – общинска собственост на територията на град Русе“. Съгласно задълженията по горепосоченият договор, изпълнителят извършва и дейностите по снегопочистване на алеите в парковите зони за осигуряване на безопасно преминаване на гражданите. По вторият Ви въпрос - има ли установени нарушения на договора от страна на фирмата – изпълнител? Фирмата извършва дейността си спрямо договорните клаузи. За изпълнението на дейността на фирмата се извършват ежедневни проверки от служители на отдел „Екология“ към Община Русе, както и проверки по GPS системата при отчитане на извършената дейност. При констатиране на нарушения, съгласно договора Община Русе предприема мерки по налагане на санкции за некачествено изпълнение по отношение на всички дейности включителкно и снегопочисването. Община Русе има разработена Програма за работа на Община Русе през зимния период, както и сформиран зимен щаб. Фирмите, които изпълняват дейностите по зимно поддържане се контролират ежедневно от служители на Община Русе. Снегопочисването започва от големите пътни артерии, за да не се нарушава движението на автомобилния и градския транспорт в града, постепенно се включват второстепенните артерии и малките улици. В голямата си част снегопочистването се затруднява от пътната инфраструктура - тесни улици с паркирани автомобили, затрудняващи почистването с едрогабаритна техника. Поетапно се продължава с малогабаритната техника за почистване на малките улици, като снегопочистването се осъществява планово, съобразно интензивността на снегонавяванията. По въпрос 3 - какви санкции ще бъдат наложени, при установяване на нарушение? Община Русе заплаща на фирмите, с които има сключени договори за реално извършените дейности. При констатиране на несъответствие на отчетената работа с реално извършената в рамките на отчетния период и некачествено изпълнение на дейността, работата не се заплаща на изпълнителя. В договорите сключени между Община Русе и фирмите, извършващи дейности по зимно поддържане са предвидени съответните неустойки и санкции, които в зависимост от ситуацията ще бъдат налагани, за да се защитят интересите на Община Русе и нейните граждани. По въпрос №4 - каква организация ще създадете, за да гарантирате безпроблемното предвижване на пешеходци? Както вече беше споменато в отговора на въпрос №2 при обилен снеговалеж приоритетно се започва от почистване на главните пътни артерии и площадите. Създадена е организация за първоначално осигуряване на безопасното преминаване по улици и тротоари с по-голям пътникопоток и впоследствие на второстепенните с по-малък поток. В условия на силен снеговалеж и влошени метеорологични условия е препоръчително улиците да се освободят от паркирани автомобили, като собствениците на същите да използват за тази цел общинските паркинги, които подчертавам бяха почистени и освободени от такси. По този начин ще се даде възможност на снегопочистващата техника да извърши качествено дейността си, с което ще се гарантира сигурността и безопасността на гражданите. С уважение Пламен Стоилов – кмет на Община Русе. Уважаеми г-н Владов., ще си позволява извън отговора, който получавате от кмета на община Русе да ви запозная със следното обстоятелство, което може би много малко и от общинските съветници знаят. От началото на снеговалежа на 5-ти г-н Стоилов, да не кажа ежечасно беше във фирмата, беше и вечер в 8, беше и през нощта и в 3, и в 4. Тук е моментът да му благодаря, че може би ме пощади като жена, но в 3 и в 4 през нощта той свикваше всички директори на дирекции, отговорни за този вид дейност и беше на терен. Едва ли е имало друг градоначалник, който в пълен обем да е запознат с реалната обстановка в града и да не е положил неимоверни усилия, за да се справи със ситуацията, както и аз специално, моята оценка е, че нито има неизпълнен транспорт, както разбрахте в отговор на по-предно питане. Да, аз лично ходя пеша по улиците, има забележки. Да, действително благодарим на хората, че се погрижиха от етажните собствености разчистиха пред домовете си. Има забележки по пешеходните алеи, бъдете убедени, че за това на фирмата няма да се плати.

 **Чл.-кор. проф. Хр. Белоев:** Благодаря. Господин Владов.

 **Г-н Вл. Владов:** И аз благодаря за уточняващите отговори. Искам само да Ви спомена градивна критика, пешеходната пътека под пробива на Кауфланд вчера от 3, 3 и половина следобед въобще не беше почистена, което ще рече, че въобще никога не е чистена. Просто го давам като място, а тя се оказа доста натоварена пешеходна зона и за шофьорите става доста страшно, щото там самия път е кофти като завои и пешеходците са на пътя. Иначе, благодаря. И една друга вметка да направя, имаше доста жалби към мен от хора, родители на деца инвалиди, които нямаха възможност да си заведат децата на рехабилитация впредвид лошите, включая и пред болницата, нали това също го вметвам. (коментар от зала не се чува)

 **Чл.-кор. проф. Хр. Белоев**: Благодаря. Да, госпожа Кръстева.

 **Г-жа Н. Кръстева:** Господин Владов, доколкото ми е известно в работата, която сте работил през годините неведнъж сте се сблъсквали точно с такива ситуации през зимния период, нали? Аз ясно и категорично от трибуна заявявам, че мерките, предприети от кмета на Община Русе бяха светкавични, на момента. Да, не беше изчистено до улица, до асфалт, но беше третирано, беше минато с гребла навсякъде. Това, че ситуацията беше ..., действително знаете снегонавяванията, знаете падането на температурите, там където беше вледенено беше поръсвано. Ние ежедневно също получаваме множество сигнали, лично господин Стоилов, лично аз на момента предприемаме мерки.

 **Чл.-кор. проф. Хр. Белоев:** Благодаря.

**23 Точка**

**Изказване на Бойко Никифоров – вх.№ 15/11.01.2017 г.**

 **Чл.-кор. проф. Хр. Белоев:** Изказване от Бойко Никифоров. Бойко, заповядай. Бойко Никифоров има 2 въпроса, едното е по ремонт на улици и тротоари, а второто е замърсяване на въздуха в две по 3 минути може да ги направиш едно след друго.

 **Г-н Б. Никифоров:** Аз първо, благодаря ви, че останахте да изслушате изказванията. Към, господин Белоев, г-н Белоев, съвсем така добронамерено бихме желали гражданите, които се изказват в дневния ред да бъдат записвани и темите, по които говорят, защото минават съветници и ни питат за какво ще говорим, те не знаят. За в бъдеще ...

 **Чл.-кор. проф. Хр. Белоев:** Да, ще имаме предвид, сега ви включвам времето.

 **Г-н Б. Никифоров:** Благодаря. Сега говорим за чистотата на въздуха, отношението на общината към проблема, към Монтюпе въобще. Какво се случва говорят фактите. Господин кметът го няма, вероятно или гледа, или някой ще му каже за какво става дума. Месец декември на сайта на общината беше публикувано инвестиционно намерение, покана от общината граждани, които искат да се запознаят с инвестиционното намерение на Монтюпе, което цели разширение на производството да отидат да се запознаят, да напишат възражение. На 22 декември отиваме заедно с още 2 гражданки от Русе на портала в малката община, там ни спира охраната и казва няма да влезете. Подчертавам ние отидохме в часовете, в работен ден, които са обявени за посещение в поканата на общината. Момчето, което беше на портала каза няма да влезете, не сте в приемното време, наложи се да му прочета точно срещу него закаченото обявление и до колко часа в коя стая е на разположение, той се обади съответно по телефона в отдел „Екология“, от там казаха ще дойде човек да ви вземе. След половин час чакане на портала се обадихме 2-ри път, изпратиха едно момиченце, което слезе долу с папките. Аз до днешен не зная дали това беше цялото инвестиционно намерение, но то е достатъчно, което видяхме, за да напишем възражение и ни каза, момиченцето ни каза няма да влизате вътре, забранено е, ще стоите тука. 200 листа инвестиционно намерение ние го прегледахме ма входа на малката община при минусови температури. Значи, вие знаете там колко е малко 2 на 2 метра, няколко дена след това бях по работа в Кадастъра, там в това и хората бяха притеснени, казаха ами ние мислехме, че има опашка отвънка, пък ние стоим и си гледаме нещата. Какво е отношението на общината? Значи, ние го намираме недопустимо, значи на първо място кметът и никой от общината не взе абсолютно никакво отношение по разширението с 50% производство на Монтюпе. Няма да коментираме една статия на в-к Утро, няколко дена преди това пусната, като ние му казваме на вестника рекламната брошурка на кмета, щото там истината е нула. Но не може никой от общината да не вземе отношение по едно инвестиционно намерение, с което се увеличава 50% производството на най-големия замърсител в Русе. Не може да си кмет на общината да ти дадат такова инвестиционно намерение, ти да го закачиш на гвоздея гражданите да ходят да го гледат и въобще да не вземаш никакво отношение. Така, на табличката, не е необходимо да си някакъв специалист да разбереш, че се повишава производството. Там е записано съществуващо положение 560 тона на 24 часа производство, след промените 840 тона. Ето къде е 50% се увеличава производството. И още, свършвам с въздуха и със замърсяванията, втората таблица, това е доклад на Монтюпе, нали ежегоден за състоянието на околната среда. Погледнете горе какво става, живак, живак над пределно допустимите норми. Пише, че не отговаря, няма данни защо. Къде е общината и защо не пита? Значи, в Монтюпе не е заявено производство, което замърсява със живак, какво става там? Привършвам с това, моля на първо място да създадете някакви условия гражданите, когато отиват да гледат инвестиционните намерения по покана на кмета, по покана, да ги пускат поне вътре във фоайето, да не ги държат на стълбището и на входа, защото туй е най-малко неуважение към гражданите, да не кажем пък, че нали то се вижда кой иска да решава проблема и кой не иска.

 **Чл.-кор. проф. Хр. Белоев:** Благодаря.

**24 Точка**

**Изказване на Бойко Никифоров – вх.№ 16/11.01.2017 г.**

 **Чл.-кор. проф. Хр. Белоев:** Второто изказване е насочено по темата ремонт на улици и тротоари.

 **Г-н Б. Никифоров:** Предстои започване на ремонт на улици и тротоари и вземане на 10 милиона заем, който гражданите на Русе ще плащат със своите данъци, не се знае докога. Лично аз и моите колеги от Бъдеще за Русе, съгласни сме щом няма пари нека да се вземат тези пари да се извърши ремонт. Но притеснени сме от факта, че в решенията и в обсъждането на заема едва ли в самото решение за вземане на заем ще бъде посочено как той ще се изразходва и то конкретно. Дали ще бъдат харчени като се възлага на външна фирма-изпълнител или ще бъдат изпълнявани от предприятие „Комунални дейности“. Защото виждаме, че се повтаря сценария с Паркстрой. Какво стана с Паркстрой? Ние усетихме Бъдеще за Русе, че го канят да фалира, дадохме писмо на кмета, беше 6 месеца преди да фалира, преди да дадат работата на Паркстрой на външен изпълнител. В същото писмо записахме, че ще стане същия сценарий и с Комунални дейности. На общественото обсъждане кметът няколко пъти заяви, че Комунални дейности ще остане без работа. Желанието ни е тази дейност по ремонт на тротоарите да бъде извършена от Комунални дейности, има достатъчно възможности общината да си назначава хора, които да изпълнят това. Има начин, има начин заплащаната работа, тъй като улиците са безброй много да бъде разделена на под 20 000 лв., за да не бъдат необходими за възлагане на обществени поръчки. (коментар от зала не се чува)

 **Чл.-кор. проф. Хр. Белоев:** Моля за тишина. Продължавай.

 **Г-н Б. Никифоров:** Господин Наков, Вие си направете консултация по-добре и кмета може да Ви я даде, щото той е компетентен по всички въпроси.

 **Чл.-кор. проф. Хр. Белоев**: Не се репликирайте, продължавай.

 **Г-н Б. Никифоров:** ... няма да давам диагноза на никого, то има един човек, който си позволява да ги дава и му измислиха прякор за това, диагнозата му викат вече. Така, казах во каква ни е молбата, освен това ремонтът с асфалт, много добре трябва да се помисли дали трябва да се ремонтира с асфалт, защото асфалта е канцероген, ако някой мисли ... (коментар от зала не се чува) Да, смейте се, има ги записани, отворете ги, вижте ги, това че вашите работници, когато го полагат дишат без предпазни средства, това си е техен проблем, нали? Така, казах ви какво имах да ви кажа. Освен това Комунални дейности може дори сама да си произвежда и тротоарните плочки ... ще се смеете. Елементарно е, елементарно е, в Паркстрой някога се правеха, машината струва 1000 лв. и трябват двама души с лопати да хвърлят сместа нищо повече, нищо повече ... Тротоарите са се трошили 10-15 години без никой да ги пипне, ще почакат, докато се направи още 2 години, по малко, по малко ще го направят. Но с 10 000 000 лева, ако общината извърши ремонта ще свърши 3 пъти по-голяма работа. Благодаря ви.

 **Чл.-кор. проф. Хр. Белоев:** Благодаря ви. Изчерпахме точките от дневния ред. Напомням само да получите материали от 3-я етаж и заседание на комисията по Наредба 17. Закривам заседанието.

**Забележка:** Протоколите с резултатите от поименното гласуване по точки 2, 3, 4, 5, 6, 7, 14 и 17 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**